CELEX: E2013C0496
Language: el
Date: 2013-12-11 00:00:00
Title: Απόφαση της Εποπτεύουσας Αρχής της ΕΖΕΣ, αριθ. 496/13/COL της 11ης Δεκεμβρίου 2013 , σχετικά με τη χρηματοδότηση του Μεγάρου Μουσικής και Συνεδριακού Κέντρου Harpa (Ισλανδία)

12.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 172/36
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 496/13/COL
   της 11ης Δεκεμβρίου 2013
   σχετικά με τη χρηματοδότηση του Μεγάρου Μουσικής και Συνεδριακού Κέντρου Harpa (Ισλανδία)
   Η ΕΠΟΠΤΕΎΟΥΣΑ ΑΡΧΉ ΤΗΣ ΕΖΕΣ (ΕΦΕΞΉΣ «Η ΑΡΧΉ»),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο («συμφωνία για τον ΕΟΧ»), και ιδίως το άρθρο 61 παράγραφος 3 στοιχείο γ) και το πρωτόκολλο 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου («συμφωνία περί Εποπτείας και Δικαστηρίου»), και ιδίως το άρθρο 24,
   ΕΧΟΝΤΑΣ ΥΠΟΨΗ το πρωτόκολλο 3 της συμφωνίας περί Εποπτείας και Δικαστηρίου («πρωτόκολλο 3»), και ιδίως το άρθρο 7 παράγραφος 3 του μέρους ΙΙ,
   ΑΦΟΥ κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις εν λόγω διατάξεις (1) και λαμβάνοντας υπόψη τις παρατηρήσεις αυτές,
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   ΔΙΑΔΙΚΑΣΙΑ
   
               (1)
            
            
               Στις 19 Σεπτεμβρίου 2011 η Αρχή έλαβε καταγγελία (αριθ. αναφοράς 608967) σχετικά με εικαζόμενη χορήγηση επιδότησης από το ισλανδικό κράτος («το κράτος») και τον δήμο του Ρέικιαβικ («ο δήμος») στις υπηρεσίες συνεδρίων και στις υπηρεσίες εστιατορίου και τροφοδοσίας του Μεγάρου Μουσικής και Συνεδριακού Κέντρου Harpa («Harpa») (2).
            
         
               (2)
            
            
               Αφού έλαβε όλες τις σχετικές πληροφορίες από τις ισλανδικές αρχές και αφού συζήτησε την υπόθεση κατά τη συνεδρίαση της 5ης Ιουνίου 2012 (3), η Αρχή αποφάσισε, με την απόφαση αριθ. 128/13/COL της 20ής Μαρτίου 2013 να κινήσει επίσημη διαδικασία έρευνας σχετικά με την εικαζόμενη χορήγηση κρατικής ενίσχυσης για τη χρηματοδότηση του Μεγάρου Μουσικής και Συνεδριακού Κέντρου Harpa («απόφαση αριθ. 128/13/COL» ή «απόφαση για την κίνηση της διαδικασίας»).
            
         
               (3)
            
            
               Με επιστολή της 28ης Μαΐου 2013 (αριθ. αναφοράς 673762), οι ισλανδικές αρχές υπέβαλαν παρατηρήσεις σχετικά με την απόφαση της Αρχής. Η υπόθεση συζητήθηκε επίσης μεταξύ της Αρχής και των ισλανδικών αρχών στην εφ' όλης της ύλης συνεδρίαση που πραγματοποιήθηκε στο Ρέικιαβικ στις 4 Ιουνίου 2013.
            
         
               (4)
            
            
               Στις 8 Αυγούστου 2013 η απόφαση αριθ. 128/13/COL δημοσιεύθηκε στην Επίσημη Εφημερίδα της Ευρωπαϊκής Ένωσης και στο συμπλήρωμα ΕΟΧ. Οι ενδιαφερόμενοι είχαν στη διάθεσή τους έναν μήνα για να υποβάλουν παρατηρήσεις σχετικά με την απόφαση για την κίνηση της διαδικασίας από την Αρχή. Η Αρχή δεν έλαβε καμία παρατήρηση από ενδιαφερόμενα μέρη.
            
         2.   ΠΕΡΙΓΡΑΦΗ ΤΟΥ ΜΕΤΡΟΥ
   2.1.   Γενικά
   
   
               (5)
            
            
               Στην απόφαση αριθ. 128/13/COL, η Αρχή αξιολόγησε τη χρηματοδότηση του Μεγάρου Μουσικής και Συνεδριακού Κέντρου Harpa. To Harpa είναι ένα κτίριο πολλαπλών χρήσεων που βρίσκεται στο κέντρο του Ρέικιαβικ και ανήκει επί του παρόντος στο ισλανδικό κράτος (54 %) και στον δήμο του Ρέικιαβικ (46 %), που συμβάλλουν από κοινού στη χρηματοδότησή του.
            
         2.2.   Γενικό πλαίσιο
   
   
               (6)
            
            
               Το 1999 ο δήμαρχος του Ρέικιαβικ και εκπρόσωποι της ισλανδικής κυβέρνησης ανήγγειλαν την κατασκευή συναυλιακού και συνεδριακού κέντρου στο κέντρο του Ρέικιαβικ. Στα τέλη του 2002 το ισλανδικό κράτος και ο δήμος υπέγραψαν συμφωνία σχετικά με την εκτέλεση του έργου, και το επόμενο έτος ιδρύθηκε η εταιρεία «Austurhöfn-TR ehf.» με σκοπό την επίβλεψη του έργου (4).
            
         
               (7)
            
            
               Σύμφωνα με το αρχικό επιχειρηματικό μοντέλο του Harpa, υπεύθυνος για την κατασκευή και την εκμετάλλευση του κτιρίου θα ήταν ένας ιδιωτικός φορέας, ο οποίος θα λάμβανε ετήσιες επιχορηγήσεις από το κράτος και τον δήμο. Τον Απρίλιο του 2004 το Κρατικό Κέντρο Εμπορίου προκήρυξε διαγωνισμό προεπιλογής υποψηφίων για το έργο και το 2005 η επιτροπή αξιολόγησης κατέληξε στο συμπέρασμα ότι από τις τέσσερις προσφορές που είχαν κατατεθεί, η προσφορά της εταιρείας περιορισμένης ευθύνης «Portus ehf.» ήταν η πιο συμφέρουσα. Στη συνέχεια, το ισλανδικό κράτος και ο δήμος σύναψαν σύμβαση («συμφωνία έργου») με την εταιρεία Portus για την κατασκευή και τη λειτουργία συναυλιακού και συνεδριακού κέντρου (5). Ωστόσο, το 2008 μετά τη χρηματοπιστωτική κατάρρευση, ο ιδιωτικός εταίρος που είχε επιλεγεί αντιμετώπισε σοβαρές οικονομικές δυσκολίες και αναγκάστηκε να αποχωρήσει από το έργο, με αποτέλεσμα η κατασκευή του Harpa να διακοπεί.
            
         
               (8)
            
            
               Όταν ο ιδιωτικός εταίρος αποχώρησε από το έργο, η κατασκευή του Harpa είχε ήδη ολοκληρωθεί περίπου κατά το ήμισυ, συνεπώς οι ισλανδικές αρχές έπρεπε να καταλήξουν σε κάποια απόφαση σχετικά με το μέλλον του. Σύμφωνα με τις ισλανδικές αρχές, οι επιλογές που υπήρχαν την περίοδο εκείνη ήταν τρεις (6):
               
                           α)
                        
                        
                           Υπήρχε η δυνατότητα συνέχισης του έργου με δημόσια χρηματοδότηση. Την περίοδο εκείνη το σχετικό κόστος υπολογιζόταν περίπου σε 13 δισεκατομμύρια ισλανδικές κορόνες (ISK).
                        
                     
                           β)
                        
                        
                           Η δεύτερη επιλογή ήταν η προσωρινή διακοπή της κατασκευής του Harpa. Το κόστος της συγκεκριμένης επιλογής είχε υπολογιστεί σε 19 δισεκατομμύρια ισλανδικές κορόνες περίπου.
                        
                     
                           γ)
                        
                        
                           Η τρίτη επιλογή ήταν η οριστική παύση του έργου ή ακόμα και η κατεδάφιση του τμήματος που είχε ήδη κατασκευαστεί. Το κόστος της οριστικής παύσης του έργου υπολογιζόταν περίπου σε 10 δισεκατομμύρια ισλανδικές κορόνες.
                        
                     
         
               (9)
            
            
               Ήταν επίσης σαφές ότι μια ημιτελής κατασκευή του μεγέθους του Harpa στο κέντρο της πόλης θα δημιουργούσε προβλήματα μακροπρόθεσμα και ότι η αξία του θα εκμηδενιζόταν. Ως εκ τούτου, δεν κρίθηκε σκόπιμη η προσωρινή διακοπή του έργου δεδομένου ότι είχαν ήδη δαπανηθεί τεράστια ποσά για την έναρξη του έργου και η επανεκκίνησή του σε μεταγενέστερο στάδιο θα συνιστούσε ιδιαίτερα δαπανηρή και σύνθετη διαδικασία. Έτσι, τον Φεβρουάριο του 2009, ο δήμαρχος του Ρέικιαβικ και ο υπουργός Παιδείας κατέληξαν σε συμφωνία βάσει της οποίας το κράτος και ο δήμος θα συνέχιζαν την κατασκευή του έργου χωρίς τη συμμετοχή του ιδιωτικού εταίρου (7).
            
         
               (10)
            
            
               Στη συνέχεια η εταιρεία «Austurhöfn-TR ehf.» ανέλαβε το έργο, και τα σχέδια επανεξετάστηκαν με σκοπό την εξεύρεση οικονομικότερων λύσεων για τη διαδικασία ανέγερσης και για τον σχεδιασμό του κτιρίου. Η ανάληψη του έργου από το κράτος και τον δήμο –όπως δήλωσαν σε δελτίου τύπου– αποτελούσε προσωρινή λύση, αφού το καθεστώς ιδιοκτησίας και η χρηματοδότηση του Harpa θα επανεξετάζονταν μετά την ανάκαμψη της οικονομίας. Η συμφωνία έργου τροποποιήθηκε το 2010 ώστε να συμπεριλάβει τη νέα διοίκηση του έργου και την αποχώρηση του ιδιωτικού εταίρου (8) και οι εργασίες κατασκευής συνεχίστηκαν. Η τράπεζα Landsbankinn ουσιαστικά διέγραψε μεγάλο μέρος των επενδυτικών δαπανών, ενώ το σύνολο του μετοχικού κεφαλαίου εξαλείφθηκε κατά τη διαδικασία αυτή. Το 2011 η κατασκευή του Harpa ολοκληρώθηκε και το κτίριο εγκαινιάστηκε επισήμως στις 20 Αυγούστου 2011.
            
         
               (11)
            
            
               Μέχρι πρόσφατα, στην εκμετάλλευση του Harpa συμμετείχαν αρκετές εταιρείες περιορισμένης ευθύνης, όπως η «Portus ehf.», η οποία ήταν υπεύθυνη για τη διαχείριση της ακίνητης περιουσίας και των δραστηριοτήτων του Harpa και η «Situs ehf.», η οποία ήταν υπεύθυνη για άλλα σχεδιαζόμενα κτίρια στην ίδια έκταση. Η Portus είχε δύο θυγατρικές: την «Totus ehf.», στην οποία ανήκε η ακίνητη περιουσία του Harpa, και την «Ago ehf.», η οποία ήταν υπεύθυνη για όλες τις δραστηριότητες στο Harpa και μίσθωνε το ακίνητο από την Totus. Η Situs είχε επίσης δύο θυγατρικές: την «Hospes ehf.» με δικαιώματα ιδιοκτησίας και εκμετάλλευσης ενός ξενοδοχείου προς κατασκευή εντός της έκτασης, και την «Custos ehf.», με δικαιώματα ιδιοκτησίας και εκμετάλλευσης όλων των άλλων κτιρίων στην έκταση αυτή.
            
         
               (12)
            
            
               Ωστόσο, προκειμένου να ελαχιστοποιηθούν τα λειτουργικά έξοδα και να αυξηθεί η αποδοτικότητα, το διοικητικό συμβούλιο της «Austurhöfn-TR ehf.» αποφάσισε τον Δεκέμβριο του 2012 να απλουστεύσει τη λειτουργική δομή του Harpa συγχωνεύοντας τις περισσότερες εταιρείες περιορισμένης ευθύνης που συμμετείχαν στην εκμετάλλευσή του σε μία εταιρεία. Ως εκ τούτου, το κράτος και ο δήμος ίδρυσαν την εταιρεία «Μέγαρο Μουσικής και Συνεδριακό Κέντρο Harpa» (i. Harpa tónlistar- og ráðstefnuhús ehf.) για την επίβλεψη του συνόλου των δραστηριοτήτων του Harpa. Η απλούστευση της υποδομής του Harpa εντάσσεται σε ένα μακροπρόθεσμο σχέδιο για τη βιωσιμότητα των δραστηριοτήτων του Harpa.
            
         2.3.   Σκοπός και στόχος του έργου Harpa
   
   
               (13)
            
            
               Σύμφωνα με τις ισλανδικές αρχές, το Harpa αναμένεται να αποτελέσει εστία πολυποίκιλων και φιλόδοξων μουσικών και πολιτιστικών δραστηριοτήτων στην Ισλανδία προβάλλοντας ό,τι καλύτερο έχουν να προσφέρουν οι ισλανδοί καλλιτέχνες, με ιδιαίτερη έμφαση σε ποικίλες μουσικές εκδηλώσεις. Επιδίωξή τους είναι το Harpa να αποτελέσει πηγή καινοτομίας για τον πολιτισμό και τη μουσική σκηνή της Ισλανδίας, και δίνουν ιδιαίτερη έμφαση στις διεθνείς διασυνδέσεις προκειμένου το Harpa να αναδειχθεί σε αξιόλογο πόλο προσέλκυσης ξένων καλλιτεχνών στην Ισλανδία.
            
         
               (14)
            
            
               Επίσης, το Harpa φιλοδοξεί να αναδειχθεί σε κέντρο φιλοξενίας διαφόρων εγχώριων και διεθνών συνεδρίων, συσκέψεων και συναντήσεων και να ενισχύσει τη θέση της Ισλανδίας στον τομέα της διοργάνωσης διεθνών συνεδρίων παρέχοντας υπηρεσίες και συνεδριακές εγκαταστάσεις αντάξιες των συνεδριακών εγκαταστάσεων άλλων χωρών. Το Harpa αναμένεται επίσης να προωθήσει τον τουρισμό στην Ισλανδία και να αναβαθμίσει το κέντρο της πόλης του Ρέικιαβικ, καθώς φιλοδοξεί να αναδειχθεί σε κέντρο όλων των Ισλανδών στην περιοχή και σε πόλο έλξης Ισλανδών και ξένων επισκεπτών που επιθυμούν να επισκεφθούν το κτίριο και να απολαύσουν τις υπηρεσίες που παρέχονται, την αρχιτεκτονική του, καθώς και τις εκθέσεις και καλλιτεχνικές εκδηλώσεις που πραγματοποιούνται σε αυτό.
            
         
               (15)
            
            
               Η Ισλανδική Συμφωνική Ορχήστρα, η Ισλανδική Όπερα και το Μεγάλο Μουσικό Σχήμα του Ρέικιαβικ έχουν συνάψει μακροπρόθεσμες συμβάσεις για τη χρήση ορισμένων εγκαταστάσεων του Harpa. Το Harpa φιλοξενεί επίσης συνέδρια και διάφορες άλλες καλλιτεχνικές εκδηλώσεις, όπως συναυλίες ποπ και ροκ μουσικής από ισλανδούς και ξένους καλλιτέχνες. Άλλες δραστηριότητες στο Harpa, όπως υπηρεσίες τροφοδοσίας, εστιατόρια, ένα κατάστημα ειδών μουσικής και ένα κατάστημα επίπλων, βρίσκονται υπό την εκμετάλλευση ιδιωτικών επιχειρήσεων που μισθώνουν εγκαταστάσεις στο εν λόγω κέντρο. Οι εγκαταστάσεις αυτές εκμισθώνονται στις ιδιωτικές επιχειρήσεις με όρους αγοράς, αφού προηγουμένως προκηρύχθηκαν δημόσιοι διαγωνισμοί και επιλέχθηκαν οι πιο συμφέρουσες προσφορές.
            
         
               (16)
            
            
               Πριν από την κατασκευή του Harpa, δεν υπήρχαν στην Ισλανδία συναυλιακοί χώροι με καλή ακουστική και χωρητικότητα άνω των 300 ατόμων οι οποίοι να μπορούν να φιλοξενήσουν μαζί την Ισλανδική Συμφωνική Ορχήστρα και την Ισλανδική Όπερα. Ως εκ τούτου, οι ισλανδικές αρχές έκριναν απαραίτητη την κατασκευή ενός πολιτιστικού κέντρου όπου οι πολίτες της Ισλανδίας θα απολαμβάνουν μουσικές και καλλιτεχνικές εκδηλώσεις. Όσον αφορά τις συνεδριακές εγκαταστάσεις, σύμφωνα με τις ισλανδικές αρχές, δεν υπήρχαν στην Ισλανδία συνεδριακά κέντρα ή εγκαταστάσεις με δυνατότητες φιλοξενίας μεγάλων συνεδρίων.
            
         2.4.   Οι εγκαταστάσεις εντός του Harpa
   
   
               (17)
            
            
               Το Harpa καλύπτει έκταση 28 000 τετραγωνικών μέτρων και βρίσκεται στο παλαιό λιμάνι του Ρέικιαβικ, στην οδό Austurbakki 2. Το κτίριο έχει σχεδιαστεί από το δανικό αρχιτεκτονικό γραφείο «Henning Larsen Architects» σε συνεργασία με την ισλανδική αρχιτεκτονική εταιρεία «Batteríið arkitektar». Ο καλλιτέχνης Ólafur Elíasson σχεδίασε το γυάλινο περίβλημα του κτιρίου σε συνεργασία με τους αρχιτέκτονες. Η εταιρεία «Artec Consultants Inc» είναι υπεύθυνη για την ακουστική του χώρου, την ηχομόνωση, τον σχεδιασμό του θεάτρου και τον ηχητικό εξοπλισμό.
            
         
               (18)
            
            
               Ο σχεδιασμός του κτιρίου αποσκοπεί στη διασφάλιση της πολυμορφίας και στην παροχή ποιοτικών εγκαταστάσεων για κάθε είδους συναυλίες και συνέδρια, προσφέροντας στους Ισλανδούς εγκαταστάσεις που δεν υπήρχαν παλαιότερα στη χώρα. Το Harpa έχει ήδη αποσπάσει βραβεία για τις συναυλιακές του εγκαταστάσεις και επελέγη ως ένα από τα καλύτερα συναυλιακά κέντρα της νέας χιλιετίας από το περιοδικό Gramophone και ως ο καλύτερος χώρος εκδηλώσεων για το 2011 («Best Performance venue») από το περιοδικό Travel & Leisure. Επιπλέον, το 2013 το Harpa κέρδισε το βραβείο σύγχρονης αρχιτεκτονικής Mies van der Rohe (9), το οποίο απονέμεται από την Ευρωπαϊκή Ένωση.
            
         
               (19)
            
            
               Ακολουθεί επισκόπηση των αιθουσών που υπάρχουν στο εσωτερικό του Harpa: (10)
               
               
                           i)
                        
                        
                           Η αίθουσα Eldborg έχει χωρητικότητα 1800 ατόμων και είναι η μεγαλύτερη αίθουσα του Harpa με συνολική έκταση 1 008 τ.μ. Το ύψος οροφής της Eldborg είναι 23 μ. και οι διαστάσεις της σκηνής 22μ. × 17μ. Η Eldborg διαθέτει μηχανισμό προσαρμογής του χρόνου αντήχησης, οχήματα για τη μεταφορά των μουσικών συγκροτημάτων, εγκαταστάσεις ηχογράφησης, καθώς και εγκαταστάσεις για τους καλλιτέχνες. Η αίθουσα είναι ειδικά διαμορφωμένη για να φιλοξενεί συναυλίες.
                        
                     
                           ii)
                        
                        
                           Η Norðurljós είναι μια αίθουσα εκδηλώσεων που δημιουργήθηκε για τη φιλοξενία συναυλιών. Περιμετρικά της αίθουσας υπάρχουν εξώστες, ενώ η σκηνή είναι κινητή. Η αίθουσα διαθέτει ειδικό εξοπλισμό φωτισμού με τον οποίο μπορούν να διαμορφωθούν διάφορες χρωματικές παραλλαγές δημιουργώντας την κατάλληλη ατμόσφαιρα σε κάθε εκδήλωση που φιλοξενείται. Οι αίθουσες Norðurljós και Silfurberg συνδέονται με δύο ηχομονωτικές πόρτες, ούτως ώστε να μπορούν να χρησιμοποιηθούν από κοινού για τη διοργάνωση μεγάλων εκδηλώσεων. Ο εν λόγω χώρος έχει εμβαδόν 540 τ.μ. και χωρητικότητα 520 θέσεων (σε θεατρική διάταξη).
                        
                     
                           iii)
                        
                        
                           Η Silfurberg είναι η μοναδική αίθουσα του Harpa που είναι ειδικά σχεδιασμένη για τη φιλοξενία συνεδρίων. Ο χώρος έχει εμβαδόν 735 τ.μ. και χωρητικότητα 840 θέσεων (σε θεατρική διάταξη). Η σκηνή είναι κινητή και προεκτάσιμη. Η αίθουσα μπορεί να χωριστεί σε δύο μέρη μέσω ηχομονωτικού ανασυρόμενου διαχωριστικού και το κάθε μέρος μπορεί να φιλοξενήσει 325 καθήμενους επισκέπτες. Οι αίθουσες Silfurberg και Norðurljós συνδέονται με δύο ηχομονωτικές πόρτες οι οποίες, αν χρειαστεί, μπορούν να ανοίξουν ώστε να ενωθούν οι δύο αίθουσες για τη φιλοξενία μεγάλων εκδηλώσεων. Η αίθουσα είναι κατάλληλη για όλα τα είδη συνεδρίων, δεξιώσεων ή συναυλιών και διαθέτει τον καλύτερο τεχνολογικό εξοπλισμό της αγοράς για την οργάνωση συνεδρίων. Η αίθουσα προσφέρεται επίσης και για διάφορα είδη μουσικών εκδηλώσεων.
                        
                     
                           iv)
                        
                        
                           Η Kaldalón είναι η μικρότερη αίθουσα του Harpa με εμβαδόν 198 τ.μ. και χωρητικότητα 195 θέσεων. Σχεδιάστηκε για τη διοργάνωση συναυλιών. Η σκηνή είναι κινητή και το δάπεδο μπορεί επίσης να χρησιμοποιηθεί ως σκηνή για μουσικούς. Ο χρόνος αντήχησης στον χώρο μπορεί να αλλάξει και να προσαρμοστεί ανάλογα με το είδος της εκδήλωσης.
                        
                     
                           v)
                        
                        
                           Η Björtuloft είναι μια αίθουσα 400 τ.μ. στον 6ο και 7ο όροφο του Harpa, χωρητικότητας 130 θέσεων. Η αίθουσα είναι κατάλληλη για να φιλοξενεί συνέδρια, επίσημα δείπνα, δεξιώσεις ορθίων και άλλες εκδηλώσεις. Η αίθουσα μπορεί να φιλοξενήσει περίπου 130 άτομα στο άνω επίπεδο (7ος όροφος) και 60-70 περίπου άτομα στο κάτω επίπεδο, δηλαδή συνολικό αριθμό 200 καθημένων σε στρογγυλά τραπέζια και στα δύο επίπεδα. Για τις δεξιώσεις ορθίων η χωρητικότητα ανέρχεται σε 300-350 περίπου άτομα και στα δύο επίπεδα. Ο 7ος όροφος διαθέτει οθόνη, προβολέα, ηχητικό σύστημα και ρυθμιζόμενο φωτισμό.
                        
                     
         
               (20)
            
            
               Στο Harpa υπάρχουν 7 μικρότερες συνεδριακές αίθουσες χωρητικότητας από 8 έως 250 θέσεων, ενώ παράλληλα υπάρχουν αρκετοί κοινόχρηστοι χώροι που ενοικιάζονται περιστασιακά για την πραγματοποίηση εκθέσεων και δεξιώσεων με στόχο την αύξηση των εσόδων της επιχείρησης. Οι αίθουσες συνεδριάσεων μπορούν να χωριστούν σε μικρότερες αίθουσες. Όλες οι αίθουσες συνεδριάσεων διαθέτουν τεχνολογικό εξοπλισμό και περιλαμβάνουν προβολέα, εξοπλισμό συνεδριάσεων μέσω διαδικτύου και ηχοσύστημα.
            
         2.5.   Η χρηματοδότηση των δραστηριοτήτων του Harpa
   
   
               (21)
            
            
               Όπως προαναφέρθηκε, το ισλανδικό κράτος και ο δήμος έχουν την πλήρη κυριότητα του Harpa μέσω της εταιρείας «Austurhöfn-TR ehf.». Οι υποχρεώσεις του κράτους και του δήμου διέπονται από το άρθρο 13 της συμφωνίας έργου από το 2006 (11). Τα ποσά που χορηγούνται σε ετήσια βάση από το κράτος και τον δήμο καλύπτονται από τους αντίστοιχους προϋπολογισμούς τους. Σύμφωνα με τον κρατικό προϋπολογισμό του 2011, η ετήσια κρατική συνεισφορά αναμενόταν να ανέλθει στο ποσό των 424,4 εκατομμυρίων ISK. Για το 2012, το ποσό που προβλεπόταν να καταβληθεί από το κράτος ήταν 553,6 εκατομμύρια ISK. Όλες οι δημόσιες συνεισφορές προς το Harpa καταβάλλονται σύμφωνα με τη συμμετοχή κάθε φορέα στο έργο, ήτοι το κράτος καταβάλλει το 54 % και ο δήμος το 46 %. Οι συνεισφορές είναι επίσης τιμαριθμοποιημένες με βάση τον δείκτη τιμών καταναλωτή.
            
         
               (22)
            
            
               Πέραν της συνεισφοράς που προβλέπεται από τον κρατικό και τον δημοτικό προϋπολογισμό, η κυβέρνηση της Ισλανδίας και ο δήμος του Ρέικιαβικ ανέλαβαν την υποχρέωση χορήγησης βραχυπρόθεσμου δανείου για τη λειτουργία του Harpa έως ότου ολοκληρωθεί η μακροπρόθεσμη χρηματοδότηση που είναι απαραίτητη για την πλήρη κάλυψη του κόστους του έργου. Από το 2013, το συνολικό ύψος του δανείου ανήλθε σε 794 εκατομμύρια ISK με επιτόκιο 5 % και ασφάλιστρα 200 μονάδες βάσης. Το δάνειο έπρεπε να εξοφληθεί πριν από τις 15 Φεβρουαρίου 2013. Στις 6 Μαρτίου 2013, ο δήμος, το κράτος και η εταιρεία «Μέγαρο Μουσικής και Συνεδριακό Κέντρο Harpa ehf.» υπέγραψαν συμφωνία στην οποία δήλωναν ότι η ενδιάμεση πίστωση θα μετατρεπόταν σε μετοχικό κεφάλαιο του Harpa, δεδομένου ότι στη συγκεκριμένη εταιρεία δεν είχαν τοποθετηθεί ποτέ κεφάλαια στο παρελθόν. Στην ίδια συμφωνία το κράτος και ο δήμος δεσμεύθηκαν ότι την περίοδο 2013-2016 θα χορηγήσουν στο Harpa εκτάκτως και σε ετήσια βάση πρόσθετα ποσά ύψους 160 εκατομμυρίων ISK προκειμένου να αποπληρωθούν κυρίως φόροι ακίνητης περιουσίας του Harpa, το ύψος των οποίων αποδείχθηκε πολύ υψηλότερο του αναμενόμενου (12). Εκτός αυτού, είχαν ανακύψει και άλλα έξοδα τα οποία δεν είχαν προβλεφθεί και συνδέονταν με το Harpa.
            
         
               (23)
            
            
               Το κράτος και ο δήμος χορηγούν κεφάλαια σε μηνιαία βάση προκειμένου να αποπληρώνονται οι δανειακές υποχρεώσεις που βαρύνουν το Harpa. Επειδή επιδίωξη των αρχών είναι η αυτοσυντήρηση του έργου, τα κέρδη πρέπει να καλύπτουν το σύνολο των λειτουργικών δαπανών. Επομένως, τα κεφάλαια που καταβάλλονται από τους ιδιοκτήτες, σύμφωνα με τις ισλανδικές αρχές, προορίζονται μόνο για την αποπληρωμή των ανεξόφλητων δανείων (13).
            
         
               (24)
            
            
               Στις 16 Απριλίου 2013 υπογράφηκε νέα συμφωνία («η συμφωνία έργου 2013»), η οποία αντικατέστησε την τροποποιηθείσα συμφωνία έργου (14). Σύμφωνα με τη νέα συμφωνία, η συνεισφορά του κράτους και του δήμου θα εξακολουθήσει να καταβάλλεται χωρίς όρους, σε ισόποσες μηνιαίες δόσεις, για χρονική περίοδο 35 ετών, αρχής γενομένης από τον Μάρτιο 2011, και το ύψος της θα ανέρχεται στο ποσό των 595 000 000 ISK ετησίως. Μετά την αναπροσαρμογή του ποσού τον Μάρτιο του 2013 λόγω της ανόδου του δείκτη τιμών καταναλωτή, το καταβλητέο ποσό διαμορφώθηκε σε ετήσια βάση σε 1 023 339 932 ISK. (15)
               
            
         
               (25)
            
            
               Σύμφωνα με τους προβλεπόμενους ετήσιους λογαριασμούς της «Austurhöfn-TR ehf.» για το έτος 2012, η εταιρεία αναμενόταν να υποστεί σημαντικές λειτουργικές ζημίες οι οποίες αντιστοιχούσαν σε αρνητικά κέρδη προ τόκων, φόρων και αποσβέσεων, συνολικού ύψους 406,5 εκατομμυρίων ISK. Το συνεδριακό τμήμα του Harpa εμφάνισε αρνητικά κέρδη προ τόκων, φόρων και αποσβέσεων, ύψους 120 εκατομμυρίων ISKτο 2012, όπως και οι «άλλες καλλιτεχνικές εκδηλώσεις» (αρνητικά κέρδη προ τόκων, φόρων και αποσβέσεων ύψους 131 εκατομμυρίων ISK). Στην ανάλυση των ετήσιων λογαριασμών και κερδών του 2013 προβλέπονται επίσης σημαντικές λειτουργικές ζημίες και αρνητικά κέρδη προ τόκων, φόρων και αποσβέσεων ύψους περίπου 348 εκατομμυρίων ISK, αφού τόσο οι συνεδριακές δραστηριότητες όσο και οι «άλλες καλλιτεχνικές εκδηλώσεις» αναμένεται να εμφανίσουν ζημίες (16).
            
         2.6.   Κατανομή κόστους και διαχωρισμός λογαριασμών
   
   
               (26)
            
            
               Στην αρχική συμφωνία έργου προβλεπόταν ο λογιστικός διαχωρισμός μεταξύ των διαφόρων εταιρειών που συμμετείχαν στην εκμετάλλευση του Harpa και μεταξύ των διαφόρων λειτουργιών και δραστηριοτήτων:
               13.11.1.   Ο ιδιωτικός εταίρος θα μεριμνά συνεχώς ώστε να εφαρμόζεται λογιστικός διαχωρισμός μεταξύ της εταιρείας διαχείρισης του ακινήτου, της εταιρείας εκμετάλλευσης Hringur και του ιδιωτικού εταίρου. Κάθε οντότητα υπόκειται σε χωριστή διαχείριση και λειτουργία σε λογιστικό επίπεδο.
               13.11.2.   Ο ιδιωτικός εταίρος θα μεριμνά συνεχώς για τον επαρκή λογιστικό διαχωρισμό, και ειδικότερα για τη χωριστή λογιστική καταγραφή, των αμοιβών εργασίας και των λοιπών πράξεων και δραστηριοτήτων του συνεδριακού κέντρου. Ο ιδιωτικός εταίρος, κατά τη διάρκεια ισχύος της παρούσας συμφωνίας, είναι ανά πάσα στιγμή σε θέση να αποδείξει, ύστερα από αίτημα του πελάτη, ότι εφαρμόζεται τέτοιος δημοσιονομικός διαχωρισμός.».
            
         
               (27)
            
            
               Οι δραστηριότητες του Harpa υποδιαιρούνται σε πολλές κατηγορίες: 1. Ισλανδική Συμφωνική Ορχήστρα, 2. Ισλανδική Όπερα, 3. Άλλες καλλιτεχνικές εκδηλώσεις, 4. Τμήμα συνεδρίων, 5. Λειτουργίες, 6. Πωλήσεις εισιτηρίων, 7. Εκμετάλλευση εγκαταστάσεων, 8. Διοικητικά έξοδα. Όλες αυτές οι κατηγορίες δαπανών υπάγονται πλέον στην εταιρεία «Harpa — tónlistar- og ráðstefnuhús ehf.» και τόσο τα έσοδα όσο τα έξοδα που αντιστοιχούν στις επιμέρους κατηγορίες συμπεριλαμβάνονται στον προϋπολογισμό της αντίστοιχης κατηγορίας. Οι κοινές δαπάνες λειτουργίας, όπως π.χ. μισθοί, στέγαση (θέρμανση και ηλεκτρική ενέργεια) και οι διοικητικές δαπάνες επιμερίζονται μεταξύ των κατηγοριών με βάση ένα πρότυπο κατανομής κόστους (17).
            
         
               (28)
            
            
               Για αναλυτικότερη περιγραφή του μέτρου, ειδική αναφορά γίνεται στην απόφαση αριθ. 128/13/COL της Αρχής (18).
            
         3.   ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
   
               (29)
            
            
               Στην απόφαση 128/13/COL, η αρχή αξιολόγησε αρχικά εάν η χρηματοδότηση του Harpa συνιστούσε κρατική ενίσχυση και, σε περίπτωση που αυτό ίσχυε, εάν η ενίσχυση ήταν συμβατή με τις διατάξεις της συμφωνίας για τον ΕΟΧ για τις κρατικές ενισχύσεις.
            
         
               (30)
            
            
               Σύμφωνα με τις ισλανδικές αρχές, η χρηματοδότηση του Harpa δεν συνιστά κρατική ενίσχυση διότι διασφαλίστηκε επαρκώς η τήρηση χωριστών λογαριασμών για τις διάφορες δραστηριότητες του Μεγάρου Μουσικής και Συνεδριακού Κέντρου. Προς επίρρωση αυτού του ισχυρισμού, οι ισλανδικές αρχές υπέβαλαν εκθέσεις δύο λογιστικών εταιρειών σχετικά με τον διαχωρισμό των λογαριασμών των εταιρειών που συμμετέχουν στην εκμετάλλευση του Harpa. Οι ισλανδικές αρχές υπέβαλαν επίσης ανάλυση τιμών στην οποία συνέκριναν τις τιμές παρόμοιων συνεδριακών εγκαταστάσεων στο Ρέικιαβικ, με βάση τις διαστάσεις και τη χωρητικότητά τους. Επιπλέον, οι ισλανδικές αρχές ισχυρίστηκαν ότι οι συνεδριακές δραστηριότητες συνέβαλαν στην ανάπτυξη και άλλων δραστηριοτήτων στο Harpa και ότι, χωρίς τις συνεδριακές δραστηριότητες, τα έξοδα που θα επωμίζονταν από τις άλλες δραστηριότητες θα ήταν πολύ μεγαλύτερα.
            
         
               (31)
            
            
               Ωστόσο, αρχική άποψη της Αρχής ήταν ότι η χρηματοδότηση του Harpa συνιστούσε κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ. Στην απόφαση αριθ. 128/13/COL προσδιορίστηκαν οι εξής πτυχές:
               
                           i)
                        
                        
                           Η Αρχή συμπέρανε ότι, επειδή το ισλανδικό κράτος και ο δήμος του Ρέικιαβικ καλύπτουν από κοινού το ετήσιο έλλειμμα της λειτουργίας του Harpa χορηγώντας συγκεκριμένο ποσό από τους προϋπολογισμούς τους, χρησιμοποιούνται κρατικοί πόροι κατά την έννοια του άρθρου 61 της συμφωνίας για τον ΕΟΧ.
                        
                     
                           ii)
                        
                        
                           Η Αρχή εξέφρασε την άποψη ότι τόσο η κατασκευή όσο και η εκμετάλλευση μιας υποδομής συνιστά οικονομική δραστηριότητα εάν η εν λόγω υποδομή χρησιμοποιείται, ή θα χρησιμοποιηθεί, για την εμπορία αγαθών ή υπηρεσιών (19). Ορισμένες από τις δραστηριότητες που διεξάγονται στο Harpa, όπως συνέδρια, θεατρικές παραστάσεις, συναυλίες ελαφράς μουσικής κ.λπ. μπορούν να προσελκύσουν σημαντικό αριθμό πελατών, ενώ παράλληλα ανταγωνίζονται και ιδιωτικά συνεδριακά κέντρα, θέατρα ή άλλους χώρους μουσικών εκδηλώσεων. Ως εκ τούτου, η Αρχή θεωρεί καταρχάς ότι οι εταιρείες που συμμετέχουν στην εκμετάλλευση του Harpa, στον βαθμό που ασκούν εμπορικές δραστηριότητες, θεωρούνται επιχειρήσεις.
                        
                     
                           iii)
                        
                        
                           Επιπλέον, η Αρχή θεώρησε ότι η δημόσια χρηματοδότηση για την κατασκευή του Harpa συνιστά οικονομικό πλεονέκτημα, και ως εκ τούτου ενίσχυση, εφόσον είναι προφανές ότι το έργο δεν θα υλοποιείτο αν δεν υπήρχε η συγκεκριμένη χρηματοδότηση. Άλλωστε, η Αρχή θεώρησε ότι, εφόσον το κράτος και ο δήμος δεν ζητούν μερίδιο από τα κέρδη της επένδυσης που πραγματοποίησαν στο Μέγαρο Μουσικής και Συνεδριακό Κέντρο, οι εταιρείες που συμμετέχουν στην εκμετάλλευση του Harpa αποκτούν πλεονέκτημα με τη μορφή διαφυγόντων κερδών, στον βαθμό που οι εν λόγω εταιρείες ασκούν εμπορικές δραστηριότητες, όπως η φιλοξενία συνεδρίων ή άλλων καλλιτεχνικών εκδηλώσεων. Από την προκαταρκτική αξιολόγηση της Αρχής προκύπτει επομένως ότι δεν μπορεί να αποκλεισθεί σε κανένα επίπεδο (κατασκευή, εκμετάλλευση και χρήση) η αποκόμιση επιλεκτικού οικονομικού πλεονεκτήματος.
                        
                     
                           iv)
                        
                        
                           Τέλος, η Αρχή κατέληξε στο συμπέρασμα ότι τα μέτρα ήταν πιθανό να προκαλέσουν νόθευση του ανταγωνισμού. Δεδομένου ότι η αγορά διοργάνωσης διεθνών εκδηλώσεων, όπως συνέδρια και καλλιτεχνικές εκδηλώσεις, είναι ανοικτή στον ανταγωνισμό μεταξύ διαχειριστών εγκαταστάσεων και διοργανωτών εκδηλώσεων, οι οποίοι στις περισσότερες περιπτώσεις ασκούν δραστηριότητες που αποτελούν αντικείμενο εμπορικών συναλλαγών μεταξύ των κρατών του ΕΟΧ, υπάρχουν βάσιμοι λόγοι να υποθέσει κανείς ότι θα επηρεάζονταν οι εμπορικές συναλλαγές. Στη συγκεκριμένη περίπτωση μάλιστα, οι πιθανότητες να επηρεαστούν οι εμπορικές συναλλαγές μεταξύ ορισμένων γειτονικών κρατών του ΕΟΧ είναι μάλλον αυξημένες λόγω της φύσης του κλάδου της διοργάνωσης συνεδρίων (20). Ως εκ τούτου, η Αρχή κατέληξε καταρχάς στην άποψη ότι το μέτρο ενείχε τον κίνδυνο να νοθεύσει τον ανταγωνισμό και να επηρεάσει τις εμπορικές συναλλαγές στο εσωτερικό του ΕΟΧ.
                        
                     
         
               (32)
            
            
               Εξάλλου, η Αρχή είχε αμφιβολίες για την ενδεχόμενη συμβατότητα των κρατικών ενισχύσεων με τη συμφωνία για τον ΕΟΧ. Σύμφωνα με το άρθρο 61 παράγραφος 3 στοιχείο γ) της συμφωνίας για τον ΕΟΧ, οι ενισχύσεις για την προώθηση του πολιτισμού και τη διατήρηση της πολιτιστικής κληρονομιάς μπορούν να θεωρηθούν συμβατές με τη λειτουργία της συμφωνίας για τον ΕΟΧ, εφόσον οι εν λόγω ενισχύσεις δεν αλλοιώνουν τους όρους των εμπορικών συναλλαγών και του ανταγωνισμού στο εσωτερικό του ΕΟΧ, σε βαθμό που αντιβαίνει προς το κοινό συμφέρον. Οι ισλανδικές αρχές είχαν δηλώσει ότι πρωταρχικός στόχος του εν λόγω μέτρου ήταν να προαχθεί ο πολιτισμός με την κατασκευή ενός μεγάρου μουσικής που θα μπορούσε να στεγάσει τόσο την Ισλανδική Συμφωνική Ορχήστρα όσο και την Ισλανδική Όπερα. Η Αρχή αποδέχθηκε ότι η κατασκευή και εκμετάλλευση ενός κέντρου συμφωνικής μουσικής και όπερας, λόγω ακριβώς του πολιτιστικού σκοπού που εξυπηρετούν, θα μπορούσαν να χαρακτηριστούν ενίσχυση που προάγει τον πολιτισμό.
            
         
               (33)
            
            
               Η Αρχή δέχθηκε επίσης ότι μια υποδομή όπως το Harpa θα μπορούσε να χρησιμοποιείται και για να φιλοξενεί διάφορες εμπορικές δραστηριότητες, όπως εστιατόρια, καφενεία, καταστήματα, συνέδρια και συναυλίες ελαφράς μουσικής. Για να μην νοθευτεί όμως ο ανταγωνισμός, έπρεπε να είχαν προβλεφθεί ασφαλιστικές δικλίδες που θα απέτρεπαν τις διεπιδοτήσεις μεταξύ των εμπορικών δραστηριοτήτων και των επιδοτούμενων πολιτιστικών δραστηριοτήτων. Η Αρχή κατέληξε καταρχάς στο συμπέρασμα ότι διατηρούσε αμφιβολίες σχετικά με το αν οι ισλανδικές αρχές είχαν προβλέψει τις απαραίτητες ασφαλιστικές δικλίδες για την αποτροπή των διεπιδοτήσεων. Συνεπώς, σύμφωνα με την προκαταρκτική αξιολόγησή της, η Αρχή διατηρούσε αμφιβολίες σε σχέση με τη συμβατότητα της κατασκευής και εκμετάλλευσης του Harpa με το άρθρο 61 παράγραφος 3 στοιχείο γ) της συμφωνίας για τον ΕΟΧ.
            
         4.   ΠΑΡΑΤΗΡΗΣΕΙΣ ΤΩΝ ΙΣΛΑΝΔΙΚΩΝ ΑΡΧΩΝ
   
               (34)
            
            
               Στις παρατηρήσεις τους, οι ισλανδικές αρχές διατύπωσαν την άποψη ότι η χρηματοδότηση της λειτουργίας του Harpa δεν συνιστά κρατική ενίσχυση, δεδομένου ότι είχαν μεριμνήσει επαρκώς ώστε οι εταιρείες να τηρούν χωριστούς λογαριασμούς για τις διάφορες δραστηριότητες που αναπτύσσονται στο εσωτερικό του Harpa (21).
            
         
               (35)
            
            
               Οι ισλανδικές αρχές δεν αρνούνται ότι οι χρηματοδοτικές ενισχύσεις στο Harpa χορηγούνται μέσω κρατικών πόρων και ότι καταλογίζονται στο κράτος. Ωστόσο, υποστηρίζουν ότι το Harpa δεν μπορεί να θεωρηθεί επιχείρηση κατά την έννοια του άρθρου 61 παράγραφος 1 της συμφωνίας για τον ΕΟΧ. Σύμφωνα με τις ισλανδικές αρχές, το Harpa είναι μια υποδομή και ένας χώρος πολιτισμού που αποσκοπεί στη διαφύλαξη του πολιτισμού και στην προώθηση της ισλανδικής πολιτιστικής κληρονομιάς, και για τον λόγο αυτόν, δεν μπορεί να υποστηριχθεί ότι παρέχει αγαθά και υπηρεσίες σε μια ανταγωνιστική αγορά. Επίσης, οι ισλανδικές αρχές διατείνονται ότι ο όρος του οικονομικού πλεονεκτήματος δεν συντρέχει στην προκειμένη περίπτωση, καθόσον έχει διασφαλιστεί ότι το εμπορικό σκέλος του Harpa δεν χρηματοδοτείται από κρατικούς πόρους και ότι οι κρατικοί πόροι διατίθενται αποκλειστικά για πολιτιστικές δραστηριότητες. Τέλος, σε ό,τι αφορά τη νόθευση του ανταγωνισμού και των εμπορικών συναλλαγών μεταξύ των συμβαλλόμενων μερών, οι ισλανδικές αρχές σημειώνουν ότι πρέπει να ληφθεί υπόψη η γεωγραφική θέση της Ισλανδίας και ότι είναι μάλλον αδύνατο να ταξιδέψουν μέχρι την Ισλανδία πολίτες από τα άλλα κράτη και συμβαλλόμενα μέρη της συμφωνίας EOΧ ειδικά για τις συναυλίες ή τις άλλες εκδηλώσεις που πραγματοποιούνται στο Harpa.
            
         
               (36)
            
            
               Οι ισλανδικές αρχές επισημαίνουν ότι, σε γενικές γραμμές, οι δραστηριότητες του Harpa δεν είναι εμπορικής φύσεως. Σύμφωνα με τις αρχές, το Harpa δεν θα είχε δημιουργηθεί από ιδιωτική επιχείρηση και δεν μπορεί να συγκριθεί με ιδιωτικό όμιλο επιχειρήσεων. Ως εκ τούτου, σύμφωνα με τις ισλανδικές αρχές, τα πραγματικά περιστατικά καταδεικνύουν σαφώς ότι η αρχή του «ιδιώτη επενδυτή σε συνθήκες οικονομίας της αγοράς» ισχύει μέχρι ενός ορίου στην προκειμένη περίπτωση.
            
         
               (37)
            
            
               Αφού διαβουλεύτηκαν με τους διευθυντές του Harpa, οι ισλανδικές αρχές υποστήριξαν ότι το πλαίσιο που επρόκειτο να χρησιμοποιηθεί για την πρόληψη των διεπιδοτήσεων δεν θα έπρεπε να περιλαμβάνει ούτε τη σύσταση χωριστών εταιρειών ούτε την υποχρεωτική δημοπράτηση των συνεδριακών εγκαταστάσεων. Οι ισλανδικές αρχές είναι πεπεισμένες ότι υπάρχουν μέτρα περισσότερο ενδεδειγμένα που θα δημιουργήσουν λιγότερες δυσκολίες στις δραστηριότητες της εγκατάστασης. Ως εκ τούτου, ανεξάρτητα από το εάν θεωρηθεί ότι οι κρατικοί πόροι που χρησιμοποιούνται για τη χρηματοδότηση και την εκμετάλλευση του Harpa συνιστούν κρατική ενίσχυση συμβατή με τους κανόνες για τις κρατικές ενισχύσεις –ή ότι δεν συνιστούν κρατική ενίσχυση– οι ισλανδικές αρχές συνηγορούν υπέρ της άποψης ότι πρέπει να ληφθούν μέτρα που θα διασφαλίζουν ότι τυχόν στήριξη δεν νοθεύει παράνομα τον ανταγωνισμό στην αγορά των συνεδρίων.
            
         
               (38)
            
            
               Οι ισλανδικές αρχές συμφωνούν με την Αρχή ότι πρέπει να διασφαλιστεί ότι οι συνεδριακές δραστηριότητες θα είναι οικονομικά ανεξάρτητες από άλλες δραστηριότητες του Harpa και ότι πρέπει να εφαρμοστούν ασφαλιστικές δικλίδες που θα αποτρέπουν τις διεπιδοτήσεις μεταξύ των δύο τμημάτων. Ως εκ τούτου, για να διασφαλιστεί ο επαρκής διαχωρισμός μεταξύ των εμπορικών και των άλλων δραστηριοτήτων, και για να προληφθεί οποιαδήποτε επιδότηση των πρώτων, έχουν ληφθεί δύο βασικά μέτρα:
               
                           i)
                        
                        
                           
                              Πρώτον, οι διευθυντές του Harpa έχουν θέσει σε εφαρμογή ένα νέο επιχειρηματικό και λογιστικό λογισμικό (22). Το λογισμικό αυτό επιτρέπει στην εταιρεία «Harpa tónlistar- og ráðstefnuhús ehf.» να διασφαλίζει επαρκώς τον διαχωρισμό διαφορετικών δραστηριοτήτων συνδέοντας παράλληλα πιο άμεσα το λογιστικό της σύστημα με τη διαχείριση του έργου την οποία έχει αναλάβει η εταιρεία. Το νέο σύστημα προσφέρει μεγαλύτερη διαφάνεια και περισσότερες αναλυτικές λειτουργίες. Ο διαχωρισμός των λογαριασμών του Harpa βασίζεται στις κατευθυντήριες γραμμές της οδηγίας 2006/111/ΕΚ για τη διαφάνεια των χρηματοοικονομικών σχέσεων μεταξύ των κρατών μελών και των δημόσιων επιχειρήσεων (η «οδηγία για τη διαφάνεια») (23). Ειδικοί λογαριασμοί (ενότητες) τηρούνται για όλες τις πολιτιστικές δραστηριότητες και για όλους τους μισθωτές, καθώς επίσης και για τις συνεδριακές δραστηριότητες· με τον τρόπο αυτόν διασφαλίζεται η τήρηση εσωτερικών λογαριασμών για κάθε επιμέρους δραστηριότητα.
                        
                     
                           ii)
                        
                        
                           
                              Δεύτερον, οι ισλανδικές αρχές έχουν διασφαλίσει ότι ένα συγκεκριμένο μέρος των πάγιων και κοινών εξόδων του Harpa κατανέμονται στις επιμέρους ενότητες των δραστηριοτήτων ανάλογα με την πραγματική χρήση και την εμπορική δραστηριότητα. Επίσης, στο τμήμα συνεδρίων έχει χρεωθεί το αγοραίο μίσθωμα για τους χώρους γραφείων και για άλλες εγκαταστάσεις. Οι ισλανδικές αρχές καθόρισαν την τιμή αγοράς για το μίσθωμα και την αμοιβή για τη χρήση κοινών υπηρεσιών με βάση τις τιμές που θα χρέωναν ιδιωτικοί φορείς σε ανάλογες καταστάσεις.
                        
                     
         
               (39)
            
            
               Οι ισλανδικές αρχές κατέθεσαν σχέδιο πρότασης για τον πλήρη διαχωρισμό των λογαριασμών του τμήματος συνεδρίων του Harpa που λαμβάνει υπόψη τη νέα μεθοδολογία κατανομής εξόδων και εσόδων (24). Στον παρακάτω πίνακα εμφανίζεται ο προτεινόμενος διαχωρισμός λογαριασμών του Harpa (25):
               
                           Ο διαχωρισμός των λογαριασμών για το τμήμα συνεδρίων του Harpa
                        
                     
                            
                        
                        
                           
                              Λειτουργικά έσοδα
                           
                        
                        
                           
                              2013
                           
                        
                        
                           
                              2016
                           
                        
                     
                           1
                        
                        
                           Έσοδα από τη μίσθωση συνεδριακών εγκαταστάσεων
                        
                        
                           109 282
                        
                        
                           141 815
                        
                     
                           2
                        
                        
                           Έσοδα από τη μίσθωση τεχνολογικού εξοπλισμού
                        
                        
                           37 965
                        
                        
                           47 870
                        
                     
                           3
                        
                        
                           Έσοδα από τεχνικές υπηρεσίες
                        
                        
                           38 054
                        
                        
                           48 105
                        
                     
                           4
                        
                        
                           Λοιπά έσοδα
                        
                        
                           2 186
                        
                        
                           2 836
                        
                     
                            
                        
                        
                           
                                       —
                                    
                                    
                                       Σύνολο εσόδων εκτός των εσόδων που συνδέονται με τις υπηρεσίες τροφοδοσίας:
                                    
                                 
                        
                           187 486
                        
                        
                           240 626
                        
                     
                            
                        
                        
                           
                              Έσοδα που συνδέονται με τις υπηρεσίες τροφοδοσίας
                           
                        
                        
                            
                        
                        
                            
                        
                     
                           5
                        
                        
                           Μερίδιο του τμήματος συνεδρίων στα έσοδα τροφοδοσίας
                        
                        
                           34 396
                        
                        
                           38 697
                        
                     
                           6
                        
                        
                           Πάγιο μίσθωμα
                        
                        
                           7 209
                        
                        
                           7 209
                        
                     
                            
                        
                        
                           
                              Συνολικά έσοδα από τα συνέδρια
                           
                        
                        
                           229 091
                        
                        
                           286 533
                        
                     
                            
                        
                        
                            
                        
                        
                            
                        
                        
                            
                        
                     
                            
                        
                        
                           
                              Λειτουργικά έξοδα
                           
                        
                        
                            
                        
                        
                            
                        
                     
                           7
                        
                        
                           Πάγιο μίσθωμα — αίθουσα συνεδριάσεων
                        
                        
                           686
                        
                        
                           686
                        
                     
                           8
                        
                        
                           Πάγιο μίσθωμα — υπηρεσίες τροφοδοσίας
                        
                        
                           7 209
                        
                        
                           7 209
                        
                     
                           9
                        
                        
                           Μισθοί και συναφή έξοδα — υπάλληλοι του τμήματος συνεδρίων
                        
                        
                           42 908
                        
                        
                           42 908
                        
                     
                           10
                        
                        
                           Έξοδα λογιστικής υποστήριξης (τήρηση βιβλίων)
                        
                        
                           1 000
                        
                        
                           1 000
                        
                     
                           11
                        
                        
                           Μισθοί και συναφή έξοδα — υπάλληλοι εμπορικής προώθησης
                        
                        
                           6 738
                        
                        
                           6 738
                        
                     
                           12
                        
                        
                           Κόστος εμπορικής προώθησης
                        
                        
                           22 000
                        
                        
                           22 000
                        
                     
                            
                        
                        
                           
                              Κόστος εκδηλώσεων
                           
                        
                        
                            
                        
                        
                            
                        
                     
                           13
                        
                        
                           Δαπάνες μίσθωσης (75 % των εσόδων από τη μίσθωση εγκαταστάσεων)
                        
                        
                           81 961
                        
                        
                           106 361
                        
                     
                           14
                        
                        
                           Κόστος μίσθωσης εξοπλισμού (75 % των εσόδων από τη μίσθωση εξοπλισμού)
                        
                        
                           28 474
                        
                        
                           35 903
                        
                     
                           15
                        
                        
                           Κόστος τεχνικών υπηρεσιών (75 % των εσόδων από τις τεχνικές υπηρεσίες)
                        
                        
                           28 541
                        
                        
                           36 079
                        
                     
                            
                        
                        
                           
                              Σύνολο λειτουργικών εξόδων
                           
                        
                        
                           219 571
                        
                        
                           258 884
                        
                     
                            
                        
                        
                            
                        
                        
                            
                        
                        
                            
                        
                     
                            
                        
                        
                           
                              Κέρδη προ τόκων, φόρων και αποσβέσεων
                           
                        
                        
                           9 574
                        
                        
                           27 649
                        
                     
         
               (40)
            
            
               Όσον αφορά τις δαπάνες μίσθωσης, οι ισλανδικές αρχές κατέθεσαν στην Αρχή συγκριτική μελέτη για τα μισθώματα που χρεώνονται από άλλες συνεδριακές εγκαταστάσεις στην Ισλανδία, η οποία δείχνει ότι το μίσθωμα του τμήματος συνεδρίων βρίσκεται πάνω από τη συγκρίσιμη τιμή αγοράς για τους πελάτες λιανικής. Σύμφωνα με τις ισλανδικές αρχές, η τιμή μισθώματος για μια επιχείρηση χονδρικής, όπως π.χ. το τμήμα συνεδρίων, είναι κατά κανόνα πολύ χαμηλότερη από την τιμή που θα κατέβαλε ένας πελάτης λιανικής. Ως εκ τούτου, οι ισλανδικές αρχές προτείνουν να εφαρμοστεί περιθώριο (έκπτωση) ύψους 25 % (26). Σύμφωνα με τις ισλανδικές αρχές, το συγκεκριμένο χαμηλό επίπεδο περιθωρίου θα διασφάλιζε ότι η τιμή που χρεώνεται στο τμήμα συνεδρίων είναι δίκαιη έναντι των άλλων φορέων της αγοράς.
            
         
               (41)
            
            
               Σύμφωνα με τις ισλανδικές αρχές, είναι κατανοητό επενδύσεις όπως αυτή του Harpa, όπως άλλωστε και κάθε άλλο μεγάλο επενδυτικό έργο, να μην καταγράφουν κέρδη τα πρώτα έτη της λειτουργίας τους. Ωστόσο, το νέο μοντέλο κατανομής εξόδων και εσόδων δείχνει ότι το εμπορικό σκέλος θα γίνεται σταδιακά ολοένα και πιο κερδοφόρο, επιτρέποντας έτσι στους ιδιοκτήτες του Harpa να λάβουν κάποιο μερίδιο από τα κέρδη της επένδυσής τους τα προσεχή έτη. Το νέο μοντέλο δείχνει επίσης ότι, μέχρι σήμερα, το τμήμα συνεδρίων επωμιζόταν πολύ συχνά δυσανάλογα μεγάλο ποσοστό των κοινών εξόδων.
            
         
               (42)
            
            
               Τέλος, αν η Αρχή καταλήξει στο συμπέρασμα ότι το μέτρο συνιστά κρατική ενίσχυση, οι ισλανδικές αρχές έχουν εκφράσει την άποψη ότι η εν λόγω ενίσχυση μπορεί να θεωρηθεί συμβατή με το άρθρο 61 παράγραφος 3 της συμφωνίας για τον EOX αν συνυπολογιστούν οι στόχοι του μέτρου, και πιο συγκεκριμένα η διαφύλαξη και η προώθηση του πολιτισμού και της ισλανδικής πολιτιστικής κληρονομιάς. Στο πλαίσιο αυτό, οι ισλανδικές αρχές κάλεσαν επίσης την Αρχή να αξιολογήσει κατά πόσον η συγκεκριμένη ενίσχυση θα μπορούσε να συνιστά χρηματοδότηση υπηρεσίας γενικού οικονομικού συμφέροντος («ΥΓΟΣ»).
            
         ΙΙ.   ΑΞΙΟΛΟΓΗΣΗ
   
   1.   Η ΠΑΡΟΥΣΙΑ ΚΡΑΤΙΚΗΣ ΕΝΙΣΧΥΣΗΣ ΚΑΤΑ ΤΗΝ ΕΝΝΟΙΑ ΤΟΥ ΑΡΘΡΟΥ 61 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ
   
               (43)
            
            
               Το άρθρο 61 παράγραφος 1 της συμφωνίας για τον ΕΟΧ ορίζει τα ακόλουθα:
               «Ενισχύσεις που χορηγούνται υπό οποιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός εάν η παρούσα συμφωνία ορίζει άλλως».
            
         
               (44)
            
            
               Από τα παραπάνω προκύπτει ότι ένα μέτρο συνιστά κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ εφόσον πληρούνται σωρευτικά οι ακόλουθες προϋποθέσεις: το μέτρο i) χρηματοδοτείται από το κράτος ή με κρατικούς πόρους· ii) παρέχει οικονομικό πλεονέκτημα στον δικαιούχο· iii) είναι επιλεκτικό· iv) επηρεάζει τις μεταξύ των συμβαλλομένων μερών συναλλαγές και μπορεί να νοθεύσει τον ανταγωνισμό (27).
            
         
               (45)
            
            
               Στα παρακάτω κεφάλαια, η κρατική χρηματοδότηση του Harpa θα αξιολογηθεί με βάση αυτά τα κριτήρια.
            
         1.1.   Κρατικοί πόροι
   
   
               (46)
            
            
               Σύμφωνα με το άρθρο 61 παράγραφος 1 της συμφωνίας για τον ΕΟΧ, για να συνιστά κάποιο μέτρο κρατική ενίσχυση, πρέπει να χρηματοδοτείται από το κράτος ή με κρατικούς πόρους.
            
         
               (47)
            
            
               Καταρχάς, η Αρχή επισημαίνει ότι τόσο οι τοπικές όσο και οι περιφερειακές αρχές θεωρούνται ισοδύναμες του κράτους (28). Κατά συνέπεια, για τον σκοπό του άρθρου 61 παράγραφος 1, το κράτος καλύπτει όλους τους φορείς της κρατικής διοίκησης, από την κεντρική κυβέρνηση μέχρι το επίπεδο του δήμου ή μέχρι την κατώτατη διοικητική βαθμίδα, συμπεριλαμβανομένων των δημόσιων επιχειρήσεων και οργανισμών. Επίσης, οι δημοτικοί πόροι θεωρούνται κρατικοί πόροι κατά την έννοια του άρθρου 61 της συμφωνίας για τον ΕΟΧ (29).
            
         
               (48)
            
            
               Από τη στιγμή που το ισλανδικό κράτος και ο δήμος του Ρέικιαβικ καλύπτουν από κοινού το ετήσιο έλλειμμα της εταιρείας που εκμεταλλεύεται το Harpa χορηγώντας σε ετήσια βάση συγκεκριμένο ποσό από τους προϋπολογισμούς τους, πρόκειται για κρατικούς πόρους. Επιπλέον, η μετατροπή των δανείων σε μετοχικό κεφάλαιο ισοδυναμεί επίσης με μεταβίβαση κρατικών πόρων, δεδομένου ότι το κράτος και ο δήμος παραιτούνται του δικαιώματός τους να ανακτήσουν στο ακέραιο τα ποσά από τα ανεξόφλητα δάνεια. Ως εκ τούτου, πληρούται το πρώτο κριτήριο του άρθρου 61 παράγραφος 1 της συμφωνίας για τον ΕΟΧ.
            
         1.2.   Επιχείρηση
   
   
               (49)
            
            
               Για να συνιστά ένα μέτρο κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ, πρέπει να παρέχει σε μια επιχείρηση οικονομικό πλεονέκτημα. Οι επιχειρήσεις είναι οντότητες που αναπτύσσουν οικονομική δραστηριότητα ανεξάρτητα από το νομικό τους καθεστώς και τον τρόπο με τον οποίον χρηματοδοτούνται (30). Οι οικονομικές δραστηριότητες είναι δραστηριότητες που συνίστανται στην παροχή αγαθών και υπηρεσιών σε μια αγορά (31). Στον αντίποδα, οντότητες που δεν είναι εμπορικά ενεργές, υπό την έννοια ότι δεν προσφέρουν αγαθά και υπηρεσίες σε μια δεδομένη αγορά, δεν συνιστούν επιχειρήσεις.
            
         
               (50)
            
            
               Όπως σημειώθηκε στην απόφαση αριθ. 128/13/COL, η Αρχή διατείνεται ότι τόσο η κατασκευή όσο και η εκμετάλλευση μιας υποδομής συνιστά από μόνη της οικονομική δραστηριότητα (και ως εκ τούτου υπόκειται στους κανόνες για τις κρατικές ενισχύσεις) αν η υποδομή χρησιμοποιείται ή θα χρησιμοποιηθεί για την παροχή αγαθών ή υπηρεσιών στην αγορά (32). Στην προκειμένη περίπτωση, το Harpa προορίζεται μεταξύ άλλων για να φιλοξενεί συνέδρια καθώς επίσης και μουσικές, πολιτιστικές και «άλλες καλλιτεχνικές εκδηλώσεις» σε εμπορική βάση, με άλλα λόγια για την παροχή υπηρεσιών στην αγορά. Τη θέση αυτή επιβεβαίωσε το Δικαστήριο της Ευρωπαϊκής Ένωσης («το Δικαστήριο») στην υπόθεση Leipzig/Halle
                   (33). Κατά συνέπεια, σε ό,τι αφορά τις υποδομές, ενισχύσεις μπορούν να χορηγούνται σε πολλά επίπεδα: κατασκευή, εκμετάλλευση και χρήση των εγκαταστάσεων (34).
            
         
               (51)
            
            
               Όπως προαναφέρθηκε, το Harpa φιλοξενεί συναυλίες της Ισλανδικής Συμφωνικής Ορχήστρας, της Ισλανδικής Όπερας και διάφορες άλλες καλλιτεχνικές εκδηλώσεις, όπως επίσης και συνέδρια. Κατά την άποψη των ισλανδικών αρχών, μόνο το σκέλος των συνεδρίων στο πλαίσιο της λειτουργίας του Harpa συνιστά οικονομική δραστηριότητα. Κατά συνέπεια, όλες οι άλλες δραστηριότητες πρέπει να χαρακτηριστούν μη οικονομικές.
            
         
               (52)
            
            
               Ωστόσο, κάποιες δραστηριότητες που αναπτύσσονται στο Harpa, όπως συνέδρια, θεατρικές παραστάσεις, συναυλίες ελαφράς μουσικής κ.λπ., μπορούν να προσελκύσουν σημαντικό αριθμό πελατών ενώ παράλληλα ανταγωνίζονται ιδιωτικά συνεδριακά κέντρα, θέατρα ή άλλους χώρους μουσικών εκδηλώσεων. Ως εκ τούτου, η Αρχή υποστηρίζει ότι εφόσον το Μέγαρο Μουσικής και Συνεδριακό Κέντρο Harpa και η εταιρεία που έχει αναλάβει την εκμετάλλευσή του αναπτύσσουν εμπορικές δραστηριότητες, πληρούν τα κριτήρια για να χαρακτηριστούν «επιχείρηση» (35).
            
         1.3.   Πλεονέκτημα
   
   
               (53)
            
            
               Για να συνιστά ένα μέτρο κρατική ενίσχυση κατά την έννοια του άρθρου 61 της συμφωνίας για τον ΕΟΧ, πρέπει να αποφέρει στον δικαιούχο της ενίσχυσης οικονομικό πλεονέκτημα.
            
         
               (54)
            
            
               Σε ό,τι αφορά την κατασκευή του Harpa, αν η χρηματοδότησή της συνάδει με την αρχή του «ιδιώτη επενδυτή σε συνθήκες οικονομίας της αγοράς» (36) δεν θεωρείται κρατική ενίσχυση. Ωστόσο, οι ισλανδικές αρχές έχουν διατυπώσει ενστάσεις για την εφαρμογή της αρχής αυτής στην προκειμένη περίπτωση, αφού, όπως αναφέρουν, οι δραστηριότητες του Harpa δεν είναι σε γενικές γραμμές εμπορικής φύσεως. Σύμφωνα με τις ισλανδικές αρχές, το Harpa δεν θα είχε δημιουργηθεί από μια ιδιωτική επιχείρηση και, για τον λόγο αυτόν, δεν μπορεί να συγκριθεί με ιδιωτικό όμιλο επιχειρήσεων. Επομένως, κατά την άποψη των ισλανδικών αρχών, η αρχή του «ιδιώτη επενδυτή σε συνθήκες οικονομίας της αγοράς» ισχύει μέχρι ενός σημείου στην υπό εξέταση περίπτωση.
            
         
               (55)
            
            
               Σε ό,τι αφορά την κατασκευή του Harpa, σύμφωνα με τις ισλανδικές αρχές, το κράτος και ο δήμος ήλπιζαν αρχικά ότι κάποιος ιδιώτης επενδυτής θα χρηματοδοτούσε την υλοποίηση του έργου. Λόγω της οικονομικής κρίσης όμως, η ολοκλήρωση του έργου χωρίς δημόσια χρηματοδότηση κατέστη αδύνατη. Ως εκ τούτου, οι άμεσες επιχορηγήσεις από το κράτος και τον δήμο θεωρούνται απαραίτητες αφού, χωρίς τις συγκεκριμένες επιχορηγήσεις, τα κεφάλαια δεν θα επαρκούσαν για τη χρηματοδότηση του έργου. Η Αρχή επομένως θεωρεί ότι η δημόσια χρηματοδότηση για την κατασκευή του Harpa συνιστά οικονομικό πλεονέκτημα, και κατ' επέκταση ενίσχυση, καθόσον είναι προφανές ότι το έργο δεν θα είχε υλοποιηθεί αν δεν είχε χορηγηθεί δημόσια χρηματοδότηση. Η συμμετοχή του κράτους και του δήμου είχε επομένως καίρια σημασία για το έργο στο σύνολό του.
            
         
               (56)
            
            
               Σύμφωνα με την πρακτική λήψης αποφάσεων της Αρχής, όταν μια οντότητα αναπτύσσει τόσο εμπορικές όσο και μη εμπορικές δραστηριότητες, πρέπει να εφαρμόζεται σύστημα λογιστικής καταγραφής των εξόδων το οποίο να διασφαλίζει ότι οι εμπορικές δραστηριότητες δεν χρηματοδοτούνται από κρατικούς πόρους που έχουν διατεθεί για μη κερδοσκοπικές δραστηριότητες (37). Η αρχή αυτή προβλέπεται άλλωστε και στην οδηγία για τη διαφάνεια. Η οδηγία για τη διαφάνεια δεν έχει άμεση εφαρμογή στην προκειμένη περίπτωση, καθόσον ο συνολικός καθαρός ετήσιος κύκλος εργασιών του Harpa τα τελευταία δύο έτη δεν υπερβαίνει το κατώτατο όριο κύκλου εργασιών που προβλέπεται στο άρθρο 5 παράγραφος 1 στοιχείο δ) της οδηγίας. (38) Ωστόσο, η Αρχή θεωρεί ότι εξακολουθούν να ισχύουν τόσο οι αρχές της άσκησης οικονομικών δραστηριοτήτων με εμπορικούς όρους και χωριστούς λογαριασμούς όσο και ο σαφής καθορισμός των αρχών λογιστικής καταγραφής που προβλέπουν την τήρηση χωριστών λογαριασμών.
            
         
               (57)
            
            
               Όπως περιγράφεται στην ενότητα I.2 ανωτέρω, οι δραστηριότητες του Harpa υποδιαιρούνται σε πολλές κατηγορίες, π.χ. φιλοξενία της Ισλανδικής Συμφωνικής Ορχήστρας και της Ισλανδικής Όπερας, καθώς και άλλων καλλιτεχνικών εκδηλώσεων και συνεδρίων. Οι ισλανδικές αρχές όμως, πριν ληφθεί η απόφαση αριθ. 128/13/COL της Αρχής, δεν μεριμνούσαν επαρκώς για τον σαφή και συστηματικό διαχωρισμό των λογαριασμών των διαφόρων δραστηριοτήτων του Harpa. Βάσει της νομοθεσίας του EOX, δεν μπορεί να θεωρηθεί αναλυτικός διαχωρισμός λογαριασμών o απλός διαχωρισμός των ζημιών από την εκμετάλλευση του κτιρίου και των κοινών διοικητικών εξόδων μεταξύ των διαφόρων δραστηριοτήτων του Harpa με βάση την εκτιμώμενη χρήση και άλλα κριτήρια, πρακτική που ακολουθήθηκε τα πρώτα χρόνια της λειτουργίας του. Εξαιτίας της συγκεκριμένης κατάστασης, είναι επομένως πιθανό να υπήρξαν διεπιδοτήσεις μεταξύ των καλλιτεχνικών και των οικονομικών δραστηριοτήτων του Harpa.
            
         
               (58)
            
            
               Όπως αναφέρθηκε στην Ενότητα I.4, οι ισλανδικές αρχές έχουν λάβει συγκεκριμένα μέτρα για τον διαχωρισμό των λογαριασμών των εμπορικών και μη εμπορικών δραστηριοτήτων του Harpa (39). Τα μέτρα περιλαμβάνουν νέα μεθοδολογία κατανομής εξόδων και εσόδων και την τήρηση χωριστών λογαριασμών για το τμήμα συνεδρίων του Harpa. Αν και οι νέες αυτές ρυθμίσεις περιορίζουν το πλεονέκτημα των εταιρειών που συμμετέχουν στην εκμετάλλευση του Harpa στο ελάχιστο δυνατό επίπεδο που είναι αναγκαίο για να διασφαλιστεί η λειτουργία της υποδομής, το ενδεχόμενο παραχώρησης πλεονεκτήματος στο τμήμα συνεδρίων δεν μπορεί με βεβαιότητα να αποκλειστεί.
            
         
               (59)
            
            
               Επιπλέον, όταν το κράτος και ο δήμος δεν ζητούν μερίδιο από τα κέρδη της επένδυσης που πραγματοποίησαν στο Μέγαρο Μουσικής και Συνεδριακό Κέντρο, παραχωρείται πλεονέκτημα στις εταιρείες που συμμετέχουν στη λειτουργία του Harpa με τη μορφή διαφυγόντων κερδών, στον βαθμό που οι εν λόγω εταιρείες ασκούν εμπορικές δραστηριότητες, όπως φιλοξενία συνεδρίων ή άλλων καλλιτεχνικών εκδηλώσεων. Κάθε ιδιοκτήτης επιχείρησης και κάθε επενδυτής ζητεί συνήθως μερίδιο από τα κέρδη της επένδυσής του σε μια εμπορική επιχείρηση. Το αίτημα αυτό αποτελεί ουσιαστικά δαπάνη για την επιχείρηση. Αν μια επιχείρηση κρατικής ιδιοκτησίας δεν είναι υποχρεωμένη να επιστρέψει εύλογο ποσοστό από τα κέρδη στον ιδιοκτήτη της, πρόκειται ουσιαστικά για πλεονέκτημα από το οποίο επωφελείται η επιχείρηση κάθε φορά που ο ιδιοκτήτης παραιτείται του εν λόγω κέρδους (40).
            
         1.4.   Αξιολόγηση του πλεονεκτήματος με βάση την υπόθεση Altmark
   
   
               (60)
            
            
               Οι ισλανδικές αρχές υποστηρίζουν ότι η χρηματοδότηση της κατασκευής και λειτουργίας του Harpa πρέπει να χαρακτηριστεί χρηματοδότηση υπηρεσίας γενικού οικονομικού συμφέροντος και ότι πληρούνται και τα τέσσερα σωρευτικά «κριτήρια Altmark» ώστε να μη χαρακτηριστεί το μέτρο κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ.
            
         
               (61)
            
            
               Στην απόφαση Altmark του Δικαστηρίου αποσαφηνίζονται οι προϋποθέσεις κάτω από τις οποίες η αντιστάθμιση για την παροχή δημόσιας υπηρεσίας δεν συνιστά κρατική ενίσχυση λόγω έλλειψης πλεονεκτήματος (41). Ωστόσο, για να μη χαρακτηριστεί η εν λόγω αποζημίωση κρατική ενίσχυση σε μια συγκεκριμένη περίσταση, πρέπει να συντρέχουν τέσσερις συνολικά προϋποθέσεις, γνωστές και ως «κριτήρια Altmark» (42).
            
         
               (62)
            
            
               Οι τέσσερις προϋποθέσεις είναι οι εξής: i) o δικαιούχος μηχανισμού κρατικής χρηματοδότησης για υπηρεσία γενικού οικονομικού συμφέροντος πρέπει να είναι πράγματι επιφορτισμένος με την εκπλήρωση υποχρέωσης παροχής υπηρεσίας γενικού οικονομικού συμφέροντος, ενώ η υποχρέωση αυτή πρέπει να είναι σαφώς καθορισμένη ii) οι παράμετροι βάσει των οποίων υπολογίζεται η αντιστάθμιση πρέπει να έχουν προσδιοριστεί προηγουμένως αντικειμενικά και με διαφάνεια, με σκοπό να αποφευχθεί το ενδεχόμενο να περιλαμβάνει η αντιστάθμιση αυτή οικονομικό πλεονέκτημα ικανό να ευνοήσει τη δικαιούχο επιχείρηση έναντι των ανταγωνιστριών της· iii) η αντιστάθμιση δεν μπορεί να υπερβαίνει το μέτρο του αναγκαίου για την κάλυψη του συνόλου ή μέρους των δαπανών που πραγματοποιούνται για την εκπλήρωση υποχρέωσης παροχής της υπηρεσίας γενικού οικονομικού συμφέροντος, λαμβανομένων υπόψη των σχετικών εσόδων και ενός ευλόγου κέρδους για την εκπλήρωση των υποχρεώσεων αυτών· και iv) όταν ο δικαιούχος δεν επιλέγεται σύμφωνα με διαδικασία δημόσιου διαγωνισμού, το ύψος της χορηγούμενης αντιστάθμισης πρέπει να καθορίζεται βάσει ανάλυσης των δαπανών στις οποίες θα προέβαινε μια μέση επιχείρηση με χρηστή διαχείριση προκειμένου να εκπληρώσει τις εν λόγω υποχρεώσεις, λαμβάνοντας υπόψη τα σχετικά έσοδα και ένα εύλογο κέρδος.
            
         
               (63)
            
            
               Τα κράτη του ΕΟΧ διαθέτουν σε γενικές γραμμές μεγάλη διακριτική ευχέρεια για τον προσδιορισμό μιας υπηρεσίας ως υπηρεσίας γενικού οικονομικού συμφέροντος, τηρώντας παράλληλα τη σχετική νομολογία και τις αρχές που πρέπει να γίνονται σεβαστές. Από το άρθρο 59 παράγραφος 2 της συμφωνίας για τον ΕΟΧ συνάγεται ότι επιχειρήσεις που είναι επιφορτισμένες με τη λειτουργία υπηρεσιών γενικού οικονομικού συμφέροντος είναι επιχειρήσεις στις οποίες έχει ανατεθεί «ιδιαίτερη αποστολή» (43).
            
         
               (64)
            
            
               Σύμφωνα με τις κατευθυντήριες γραμμές της Αρχής σχετικά με την εφαρμογή των κανόνων για τις κρατικές ενισχύσεις στην αντιστάθμιση για παροχή δημόσιας υπηρεσίας γενικού οικονομικού συμφέροντος (44), η αποστολή δημόσιας υπηρεσίας πρέπει να ανατίθεται με πράξη η οποία, ανάλογα με τη νομοθεσία των κρατών ΕΖΕΣ, δύναται να λαμβάνει τη μορφή νομοθετικού ή κανονιστικού μέσου ή σύμβασης. Μπορεί ακόμη να προβλέπεται σε πολλές πράξεις. Με βάση την προσέγγιση που εφαρμόζουν σε αυτές τις περιπτώσεις η Επιτροπή και η Αρχή, στην πράξη ή τη σειρά πράξεων πρέπει να προσδιορίζονται τουλάχιστον:
               
                           α)
                        
                        
                           το περιεχόμενο και η διάρκεια των υποχρεώσεων παροχής δημόσιας υπηρεσίας·
                        
                     
                           β)
                        
                        
                           οι επιχειρήσεις και, κατά περίπτωση, η γεωγραφική περιοχή την οποία αφορούν·
                        
                     
                           γ)
                        
                        
                           η φύση ενδεχόμενων αποκλειστικών ή ειδικών δικαιωμάτων που παραχωρούνται στην επιχείρηση από την εν λόγω Αρχή·
                        
                     
                           δ)
                        
                        
                           παράμετροι για τον υπολογισμό, τον έλεγχο και την αναθεώρηση της αντιστάθμισης· και
                        
                     
                           ε)
                        
                        
                           ρυθμίσεις για την αποφυγή και την ανάκτηση ενδεχόμενης υπεραντιστάθμισης.
                        
                     
         
               (65)
            
            
               Σύμφωνα με τις ισλανδικές αρχές, οι υποχρεώσεις παροχής δημόσιας υπηρεσίας του Harpa καθορίζονται αναλυτικά στους όρους που διέπουν την εκμετάλλευσή του. Σύμφωνα με τους όρους εκμετάλλευσης, σκοπός του Harpa είναι: i) να αποτελέσει εστία ανάπτυξης της μουσικής και πολιτιστικής ζωής στην Ισλανδία, ii) να αναδείξει την Ισλανδία ως χώρα διοργάνωσης συνεδρίων, iii) να συμβάλει στην ανάπτυξη του τουριστικού κλάδου στην Ισλανδία, και iv) να αναζωογονήσει το κέντρο του Ρέικιαβικ. Επίσης, οι όροι εκμετάλλευσης προβλέπουν ότι οι δραστηριότητες του Harpa είναι αυτοσυντηρούμενες και ότι δεν θα πρέπει να χορηγηθούν επιπλέον ποσά στο Harpa πέραν εκείνων που έχουν συμφωνηθεί στη συμφωνία έργου. Ωστόσο, στους όρους εκμετάλλευσης δεν αναφέρεται η διάρκεια των υποχρεώσεων παροχής δημόσιας υπηρεσίας, δεν καθορίζονται ιδιαίτερες παράμετροι για τον υπολογισμό, τον έλεγχο και την αναθεώρηση της αποζημίωσης, ούτε περιγράφονται ρυθμίσεις για την αποφυγή και την ανάκτηση της υπεραντιστάθμισης. Κατά συνέπεια, η Αρχή θεωρεί ότι το πρώτο κριτήριο Altmark δεν εκπληρώνεται.
            
         
               (66)
            
            
               Επίσης, σύμφωνα με τη συμφωνία έργου, η συνεισφορά του κράτους και του δήμου είχε καθοριστεί ετησίως στο ποσό των 595 000 000 ISK, αν και το ποσό αυτό μεταβάλλεται τις ημέρες καταβολής του προκειμένου να λαμβάνονται υπόψη οι μεταβολές του δείκτη τιμών καταναλωτή. Εξαιτίας όμως της οικονομικής κατάστασης του Harpa, καταβλήθηκαν σημαντικές προσωρινές οικονομικές επιχορηγήσεις από τους ιδιοκτήτες του και ελήφθησαν μέτρα για τη μετατροπή των δανείων (45). Ως εκ τούτου, σε αντίθεση με την άποψη των ισλανδικών αρχών, η αντιστάθμιση για την εικαζόμενη υποχρέωση παροχής δημόσιας υπηρεσίας φαίνεται να μην έχει προκαθοριστεί με αντικειμενικό και διαφανή τρόπο. Επίσης, η μη διαφανής φύση της ενίσχυσης (η κάλυψη του ετήσιου ελλείμματος του Harpa, οι πιθανές διεπιδοτήσεις και η πρακτική μη διασφάλισης εύλογης απόδοσης της επένδυσης) οδηγούν την Αρχή στο εύλογο συμπέρασμα ότι οι ισλανδικές αρχές δεν μερίμνησαν επαρκώς ώστε η αντιστάθμιση να μην υπερβεί το μέτρο του αναγκαίου.
            
         
               (67)
            
            
               Τέλος, η Αρχή επισημαίνει ότι ο φορέας εκμετάλλευσης του Harpa δεν επελέγη με δημόσια διαγωνιστική διαδικασία και ότι οι ισλανδικές αρχές δεν παρείχαν στην Αρχή πληροφορίες που θα της επέτρεπαν να εξακριβώσει αν οι δαπάνες που πραγματοποιήθηκαν από το Harpa αντιστοιχούν όντως στις δαπάνες μιας τυπικής επιχείρησης που χαρακτηρίζεται από χρηστή διαχείριση και είναι άρτια εξοπλισμένη, όπως επιβάλλεται από το 4o κριτήριο Altmark.
            
         
               (68)
            
            
               Ως εκ τούτου, με βάση τα ανωτέρω η Αρχή διαπιστώνει ότι η χρηματοδότηση του Harpa δεν εκπληρώνει όλα τα κριτήρια Altmark και δεν μπορεί επομένως να χαρακτηριστεί χρηματοδότηση υπηρεσίας γενικού οικονομικού συμφέροντος.
            
         1.5.   Επιλεκτικότητα
   
   
               (69)
            
            
               Για να συνιστά ένα μέτρο κρατική ενίσχυση κατά την έννοια του άρθρου 61 της συμφωνίας για τον ΕΟΧ πρέπει να είναι επιλεκτικό.
            
         
               (70)
            
            
               Οι ισλανδικές αρχές παρέχουν χρηματοδότηση στις εταιρείες που συμμετέχουν στην εκμετάλλευση του Harpa. Η χρηματοδότηση χρησιμοποιείται για να καλυφθούν οι ζημίες που προκύπτουν από διάφορες δραστηριότητες του Harpa, περιλαμβανομένων των οικονομικών δραστηριοτήτων, όπως π.χ. η φιλοξενία συνεδρίων. Το σύστημα της αντιστάθμισης, το οποίο αφήνει περιθώρια για να εκδηλωθούν φαινόμενα διεπιδοτήσεων, δεν διατίθεται σε άλλες εταιρείες που δραστηριοποιούνται στη συνεδριακή αγορά της Ισλανδίας ή του εξωτερικού.
            
         
               (71)
            
            
               Με βάση τα ανωτέρω, η Αρχή εκτιμά ότι οι εταιρείες που συμμετέχουν στην εκμετάλλευση του Harpa διαθέτουν επιλεκτικό οικονομικό πλεονέκτημα έναντι των ανταγωνιστών τους στην αγορά.
            
         1.6.   Νόθευση του ανταγωνισμού και επιπτώσεις στις εμπορικές συναλλαγές μεταξύ των συμβαλλόμενων μερών
   
   
               (72)
            
            
               Τέλος, για να θεωρηθεί το μέτρο κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ, πρέπει να συμβάλλει στη νόθευση του ανταγωνισμού και να επηρεάζει τις εμπορικές συναλλαγές μεταξύ των συμβαλλόμενων μερών της συμφωνίας για τον ΕΟΧ.
            
         
               (73)
            
            
               Σύμφωνα με την πάγια νομολογία, και μόνο το γεγονός ότι ένα μέτρο ενισχύει τη θέση μιας επιχείρησης έναντι των άλλων επιχειρήσεων που ανταγωνίζονται στο εσωτερικό του ΕΟΧ, είναι αρκετό για να συναχθεί ότι ενδέχεται να επηρεάσει τις συναλλαγές μεταξύ των συμβαλλόμενων μερών και να νοθεύσει τον ανταγωνισμό μεταξύ επιχειρήσεων που εδρεύουν σε άλλα κράτη του ΕΟΧ (46). Οι κρατικοί πόροι, οι οποίοι χορηγήθηκαν για να καλυφθούν οι ζημίες των εταιρειών που συμμετέχουν στην εκμετάλλευση του Harpa, συνιστούν πλεονέκτημα το οποίο ενισχύει τη θέση του Harpa έναντι των άλλων επιχειρήσεων που ασκούν ανταγωνισμό στην ίδια αγορά.
            
         
               (74)
            
            
               Ακόμα και αν οι περισσότερες δραστηριότητες που αναπτύσσονται στο Harpa έχουν τοπικό χαρακτήρα, το Harpa έχει τη δυνατότητα να φιλοξενεί επίσης μεγάλες ή μεσαίου μεγέθους διεθνείς εκδηλώσεις και, ως εκ τούτου, κανείς δεν θα μπορούσε να ισχυριστεί με βεβαιότητα ότι ο ανταγωνισμός και οι εμπορικές συναλλαγές μεταξύ των συμβαλλόμενων μερών θα μείνουν ανεπηρέαστες (47). Βέβαια, όπως αναφέρουν οι ισλανδικές αρχές, ελάχιστες έως καμία θα είναι οι εκδηλώσεις στο Harpa για την παρακολούθηση των οποίων πολίτες γειτονικών χωρών θα διένυαν την απόσταση μέχρι το Ρέικιαβικ, και ως εκ τούτου, είναι μάλλον άτοπο να υποστηρίζεται ότι οι εκδηλώσεις που πραγματοποιούνται στο Harpa ανταγωνίζονται ανάλογες εγκαταστάσεις γειτονικών χωρών.
            
         
               (75)
            
            
               Ωστόσο, επειδή η αγορά διοργάνωσης διεθνών εκδηλώσεων είναι ανοικτή στον ανταγωνισμό μεταξύ των διαχειριστών των χώρων διοργάνωσης και των διοργανωτών των εκδηλώσεων, οι οποίοι συνήθως ασκούν δραστηριότητες που αποτελούν αντικείμενο εμπορικών συναλλαγών μεταξύ των κρατών του ΕΟΧ, εικάζεται ότι το εμπόριο θα επηρεαστεί. Μάλιστα, στην περίπτωση που εξετάζεται, οι πιθανότητες να επηρεαστούν οι εμπορικές συναλλαγές μεταξύ ορισμένων γειτονικών κρατών του ΕΟΧ είναι αυξημένες λόγω ακριβώς της φύσης του κλάδου της διοργάνωσης συνεδρίων. Άλλωστε, το Γενικό Δικαστήριο αποφάνθηκε πρόσφατα στη διάταξή του σχετικά με το συγκρότημα Ahoy στις Κάτω Χώρες ότι δεν συνέτρεχαν λόγοι περιορισμού της αγοράς στην επικράτεια του εν λόγω κράτους μέλους (48).
            
         
               (76)
            
            
               Ως εκ τούτου, όπως και στην απόφασή της για την κίνηση της διαδικασίας, η Αρχή θεωρεί ότι τόσο ο ανταγωνισμός όσο και οι εμπορικές συναλλαγές στο εσωτερικό του EOX θα μπορούσαν να επηρεαστούν από την ενίσχυση του Harpa.
            
         1.7.   Συμπέρασμα σχετικά με την παρουσία κρατικής ενίσχυσης
   
   
               (77)
            
            
               Με βάση τις ανωτέρω παρατηρήσεις, η Αρχή διαπιστώνει ότι το υπό εξέταση μέτρο, δηλ. η χρηματοδότηση του Harpa, περιέχει στοιχεία κρατικής ενίσχυσης κατά την έννοια του άρθρου 61 παράγραφος 1 της συμφωνίας για τον ΕΟΧ. Υπό τις προαναφερθείσες συνθήκες, είναι επομένως ανάγκη να εξετασθεί εάν το μέτρο μπορεί να κριθεί συμβατό με τη λειτουργία της συμφωνίας για τον ΕΟΧ.
            
         2.   ΔΙΑΔΙΚΑΣΤΙΚΕΣ ΑΠΑΙΤΗΣΕΙΣ
   
               (78)
            
            
               Σύμφωνα με το άρθρο 1 παράγραφος 3 του μέρους Ι του πρωτοκόλλου 3, «Η Εποπτεύουσα Αρχή ΕΖΕΣ ενημερώνεται εγκαίρως για τα σχέδια που αποβλέπουν στο να θεσπίσουν ή να τροποποιήσουν τις ενισχύσεις, ώστε να μπορεί να υποβάλει τις παρατηρήσεις της. […] Το ενδιαφερόμενο κράτος δεν μπορεί να εφαρμόσει τα σχεδιαζόμενα μέτρα πριν να καταλήξει η διαδικασία αυτή σε τελική απόφαση».
            
         
               (79)
            
            
               Οι ισλανδικές αρχές δεν κοινοποίησαν τα μέτρα ενίσχυσης στην Αρχή. Επίσης, οι ισλανδικές αρχές, με την κατασκευή και τη λειτουργία του Harpa, έθεσαν σε εφαρμογή τα συγκεκριμένα μέτρα πριν ληφθεί οριστική απόφαση από την Αρχή. Επομένως, η Αρχή καταλήγει στο συμπέρασμα ότι οι ισλανδικές αρχές δεν τήρησαν τις υποχρεώσεις τους σύμφωνα με το άρθρο 1 παράγραφος 3 του μέρους Ι του πρωτοκόλλου 3. Για τον λόγο αυτόν, η χορήγηση οποιασδήποτε ενίσχυσης στην προκειμένη περίπτωση είναι παράνομη.
            
         3.   ΑΞΙΟΛΟΓΗΣΗ ΤΗΣ ΣΥΜΒΑΤΟΤΗΤΑΣ
   
               (80)
            
            
               Τα μέτρα στήριξης που εμπίπτουν στο πεδίο εφαρμογής του άρθρου 61 παράγραφος 1 της συμφωνίας για τον ΕΟΧ δεν είναι γενικά συμβατά με τη λειτουργία της συμφωνίας για τον ΕΟΧ, εκτός εάν πληρούν τις προϋποθέσεις για να εκχωρηθεί παρέκκλιση, δυνάμει του άρθρου 61 παράγραφος 2 ή 3 ή του άρθρου 59 παράγραφος 2 της συμφωνίας για τον ΕΟΧ, είναι αναγκαία, αναλογικά και δεν επιφέρουν αδικαιολόγητη νόθευση του ανταγωνισμού. Οι ισλανδικές αρχές υποστηρίζουν ότι οποιαδήποτε ενίσχυση χορηγήθηκε στο συγκεκριμένο έργο είναι συμβατή με το άρθρο 61 παράγραφος 3 της συμφωνίας για τον ΕΟΧ.
            
         
               (81)
            
            
               Η συμφωνία για τον ΕΟΧ δεν περιλαμβάνει καμία διάταξη ανάλογη του άρθρου 107 παράγραφος 3 στοιχείο δ) της Συμφωνίας για τη λειτουργία της Ευρωπαϊκής Ένωσης. Η Αρχή ωστόσο αναγνωρίζει ότι, για πολιτιστικούς λόγους, μέτρα κρατικής ενίσχυσης μπορούν να εγκρίνονται με βάση το άρθρο 61 παράγραφος 3 στοιχείο γ) της συμφωνίας για τον ΕΟΧ (49).
            
         
               (82)
            
            
               Βάσει του άρθρου 61 παράγραφος 3 στοιχείο γ) της συμφωνίας για τον ΕΟΧ, οι ενισχύσεις για την προώθηση του πολιτισμού και τη διατήρηση της πολιτιστικής κληρονομιάς μπορούν να θεωρηθούν συμβατές με τη λειτουργία της συμφωνίας για τον ΕΟΧ, εφόσον οι εν λόγω ενισχύσεις δεν αλλοιώνουν τους όρους των συναλλαγών και του ανταγωνισμού στο εσωτερικό του ΕΟΧ, σε βαθμό που αντιβαίνει προς το κοινό συμφέρον. Ως εκ τούτου, η Αρχή πρέπει να αξιολογήσει εάν η χορήγηση ενίσχυσης στις διάφορες δραστηριότητες του Harpa μπορεί να δικαιολογηθεί ως ενίσχυση που προάγει τον πολιτισμό με βάση το άρθρο 61 παράγραφος 3 στοιχείο γ) της συμφωνίας για τον ΕΟΧ.
            
         
               (83)
            
            
               Αξίζει να σημειωθεί ότι οι αρχές που προβλέπονται στο άρθρο 61 παράγραφος 3 στοιχείο γ) της συμφωνίας για τον ΕΟΧ έχουν εφαρμοστεί σε περιπτώσεις που εμφανίζουν αρκετές ομοιότητες με την υπό εξέταση περίπτωση (50). Οι ισλανδικές αρχές είχαν δηλώσει ότι πρωταρχικός στόχος του εν λόγω μέτρου ήταν η προώθηση του πολιτισμού με την κατασκευή ενός μεγάρου μουσικής το οποίο θα μπορούσε να στεγάσει την Ισλανδική Συμφωνική Ορχήστρα και την Ισλανδική Όπερα. Αντίστοιχα πολιτιστικά κέντρα πολλαπλών χρήσεων υπάρχουν στις περισσότερες ευρωπαϊκές πόλεις. Επιδίωξη είναι το Harpa να αποτελέσει το εθνικό συναυλιακό κέντρο της Ισλανδίας, παρέχοντας τις απαραίτητες πολιτιστικές υποδομές που έλειπαν από τη χώρα, και να βρεθεί στο επίκεντρο της ανάπτυξης και προώθησης των τεχνών του θεάματος στην Ισλανδία. Το Harpa επομένως συμβάλλει στην ανάπτυξη της πολιτιστικής γνώσης και επιτρέπει στο κοινό να έρθει σε επαφή με πολιτιστικές, εκπαιδευτικές και ψυχαγωγικές αξίες (51).
            
         
               (84)
            
            
               Με βάση τα ανωτέρω, η Αρχή θεωρεί ότι, δεδομένου του πολιτιστικού σκοπού που υπηρετούν, η κατασκευή και λειτουργία ενός κέντρου συμφωνικής μουσικής και όπερας θα μπορούσε να χαρακτηριστεί ενίσχυση για την προώθηση του πολιτισμού κατά την έννοια του άρθρου 61 παράγραφος 3 στοιχείο γ) της συμφωνίας για τον ΕΟΧ. Ωστόσο, η Αρχή έχει διατυπώσει αμφιβολίες σχετικά με το εάν η ενίσχυση που χορηγήθηκε για την επιδότηση συνεδριακών δραστηριοτήτων μπορεί να δικαιολογηθεί στο πλαίσιο του άρθρου 61 παράγραφος 3 στοιχείο γ) και για τον λόγο αυτόν, το συγκεκριμένο ζήτημα πρέπει να εξεταστεί μεμονωμένα.
            
         
               (85)
            
            
               Όσον αφορά την αναγκαιότητα, την αναλογικότητα και την ενδεχόμενη νόθευση του ανταγωνισμού, η Αρχή προβαίνει στις εξής παρατηρήσεις: όπως σημειώθηκε και παραπάνω, ο βασικός λόγος για τον οποίον κατασκευάστηκε το Harpa ήταν η προφανής ανάγκη ύπαρξης ενός κατάλληλου συναυλιακού χώρου ο οποίος θα μπορούσε να φιλοξενήσει την Ισλανδική Συμφωνική Ορχήστρα και την Ισλανδική Όπερα. Δεδομένου του μεγέθους του έργου, είναι λογικό μια υποδομή όπως το Harpa, να χρησιμοποιείται επίσης για τη στέγαση διαφόρων εμπορικών δραστηριοτήτων, όπως εστιατόρια, καφενεία, καταστήματα, συνέδρια και συναυλίες λαϊκής μουσικής. Ωστόσο, για να μην προκαλείται νόθευση του ανταγωνισμού, πρέπει να εφαρμόζονται ασφαλιστικές δικλίδες που θα αποτρέπουν τις διεπιδοτήσεις μεταξύ των εμπορικών δραστηριοτήτων και των αδρά επιδοτούμενων πολιτιστικών δραστηριοτήτων.
            
         
               (86)
            
            
               Στην απόφαση αριθ. 128/13/COL, η Αρχή ανέφερε επιγραμματικά τρεις μεθόδους με τη βοήθεια των οποίων οι ισλανδικές αρχές θα μπορούσαν να διασφαλίσουν την αποτροπή διεπιδοτήσεων μεταξύ των εμπορικών δραστηριοτήτων και των πολιτιστικών δραστηριοτήτων του Harpa (52). Πρώτον, η Αρχή επεσήμανε ότι ο συγκεκριμένος στόχος θα μπορούσε να επιτευχθεί με τη δημοπράτηση των εγκαταστάσεων που προορίζονταν για εμπορικές δραστηριότητες, καθώς με τον τρόπο αυτόν διασφαλίζεται ότι ο οικονομικός φορέας καταβάλλει την αγοραία τιμή για τις εγκαταστάσεις και δεν επωφελείται από διεπιδοτήσεις. Δεύτερον, οι ισλανδικές αρχές θα μπορούσαν να είχαν συστήσει μια ξεχωριστή νομική οντότητα για τις εμπορικές δραστηριότητες. Η τρίτη επιλογή που αναφέρεται στην απόφαση της Αρχής για την κίνηση της διαδικασίας ήταν να υπάρχει επαρκής διαχωρισμός των οικονομικών από τις μη εμπορικές δραστηριότητες, με την καθιέρωση ενός συστήματος κατανομής των δαπανών και με την τήρηση διαφορετικών λογαριασμών, ώστε να διασφαλίζεται η εύλογη απόδοση της επένδυσης.
            
         
               (87)
            
            
               Οι ισλανδικές αρχές έχουν επισημάνει ότι η ευελιξία είναι απαραίτητη για τη λειτουργία του Harpa καθόσον τόσο οι πολιτιστικές εκδηλώσεις όσο και οι συνεδριακές δραστηριότητες πρέπει να συνυπάρχουν, και ενίοτε, μπορεί και να συμπίπτουν αν δεν υπάρχει καλά συντονισμένη εποπτεία και σχεδιασμός. Ως εκ τούτου, η σύσταση ενός νέου φορέα, είτε πρόκειται για ιδιωτικό φορέα είτε για χωριστή δημόσια οντότητα στο εσωτερικό του κτιρίου, θα αύξανε τον διοικητικό φόρτο και θα δημιουργούσε επιπλέον περιορισμούς και έξοδα στην ήδη επιβαρυμένη λειτουργία του Harpa. Έτσι, οι ισλανδικές αρχές, αφού διαβουλεύτηκαν με τους διευθυντές του Harpa, διαπίστωσαν ότι η τρίτη επιλογή, δηλαδή ο διαχωρισμός οικονομικών και μη οικονομικών δραστηριοτήτων του Harpa και η δημιουργία ενός επαρκούς συστήματος κατανομής των δαπανών και διαχωρισμού των λογαριασμών συνιστούσε την πλέον βιώσιμη επιλογή με βάση τις περιστάσεις που περιγράφηκαν ανωτέρω.
            
         
               (88)
            
            
               Όπως προαναφέρθηκε, η τήρηση χωριστών λογαριασμών και η νέα μεθοδολογία κατανομής εξόδων και εσόδων που τέθηκαν σε εφαρμογή από τους ιδιοκτήτες του Harpa βασίζονται στις κατευθυντήριες γραμμές της «οδηγίας για τη διαφάνεια». Ειδικοί λογαριασμοί (ενότητες) τηρούνται για όλες τις πολιτιστικές δραστηριότητες και για όλους τους μισθωτές, καθώς επίσης και για τις συνεδριακές δραστηριότητες, αφού με τον τρόπο αυτόν διασφαλίζεται η τήρηση εσωτερικών λογαριασμών για κάθε επιμέρους δραστηριότητα. Επίσης, οι ισλανδικές αρχές έχουν διασφαλίσει ότι ένα συγκεκριμένο μέρος των πάγιων και κοινών δαπανών του Harpa κατανέμονται στις επιμέρους ενότητες των δραστηριοτήτων ανάλογα με την πραγματική χρήση και την εμπορική δραστηριότητα. Επίσης, στο τμήμα συνεδρίων θα χρεώνεται το αγοραίο μίσθωμα για τους χώρους συνεδριάσεων και για άλλες εγκαταστάσεις (53). Με τα μέτρα που τέθηκαν σε εφαρμογή από τις ισλανδικές αρχές διασφαλίζεται αποτελεσματικά ότι δεν θα εκδηλώνονται φαινόμενα διεπιδοτήσεων μεταξύ των εμπορικών δραστηριοτήτων και των πολιτιστικών δραστηριοτήτων του Harpa.
            
         
               (89)
            
            
               Σύμφωνα με τους προκαταρκτικούς λογαριασμούς του 2013, το τμήμα συνεδρίων αναμένεται να εμφανίσει οριακά έσοδα ύψους 9 574 000 ISK. Μέχρι το 2016, τα έσοδα αυτά αναμένεται να υπερβούν τα 23 εκατομμύρια ISK. Ως εκ τούτου, το νέο μοντέλο κατανομής εξόδων και εσόδων δείχνει ότι το εμπορικό σκέλος θα γίνεται σταδιακά ολοένα και πιο κερδοφόρο, επιτρέποντας έτσι στους ιδιοκτήτες του Harpa να λάβουν κάποιο μερίδιο από τα κέρδη της επένδυσής τους κατά τα προσεχή έτη.
            
         
               (90)
            
            
               Όσον αφορά το έλλειμμα που εμφάνισε το τμήμα συνεδρίων κατά τα πρώτη έτη της λειτουργίας του Harpa, η Αρχή θεωρεί ότι είναι λογικό επενδύσεις σαν αυτή του Harpa, όπως άλλωστε κάθε άλλο μεγάλο επενδυτικό έργο, να μην καταγράφουν κέρδη κατά τα πρώτα έτη της λειτουργίας τους. Η κάλυψη ενός λειτουργικού ελλείμματος κατά τα πρώτα έτη της εμπορικής λειτουργίας μπορεί επομένως να θεωρηθεί ως αναγκαίο κόστος για την έναρξη λειτουργίας της επιχείρησης στο πλαίσιο της αρχής του «ιδιώτη επενδυτή σε συνθήκες οικονομίας της αγοράς». Επίσης, οι χωριστοί λογαριασμοί και η νέα μεθοδολογία κατανομής εξόδων και εσόδων φαίνεται να υποδεικνύουν ότι το τεράστιο έλλειμμα του εμπορικού σκέλους του Harpa, που σύμφωνα με τις εκτιμήσεις της Αρχής στην απόφαση για την κίνηση της διαδικασίας, ανήλθε σε 120 εκατομμύρια ISK (αρνητικό κέρδος προ τόκων, φόρων και αποσβέσεων) το 2012, δεν απεικονίζει απαραίτητα την πραγματική οικονομική κατάσταση του τμήματος συνεδρίων.
            
         
               (91)
            
            
               Άλλωστε, οι ισλανδικές αρχές απέδειξαν ότι το Harpa, αφενός μεν θα αυξήσει τη χωρητικότητα των υφιστάμενων εγκαταστάσεων και τα είδη των εκδηλώσεων —εμπορικών και πολιτιστικών— που πραγματοποιούνται στο Ρέικιαβικ, και αφετέρου θα ωφελήσει σημαντικά την πολιτιστική ανάπτυξη και το ευρύ κοινό στην Ισλανδία. Επομένως, η ενίσχυση πρέπει να θεωρηθεί εύστοχη και η σχετική δημόσια χρηματοδότηση δικαιολογημένη.
            
         
               (92)
            
            
               Επίσης, λαμβάνοντας υπόψη την τοποθεσία του Harpa και το γεγονός ότι οι περισσότερες δραστηριότητες που αναπτύσσονται στο εσωτερικό του έχουν τοπικό χαρακτήρα, οι επιπτώσεις στον ανταγωνισμό και στις εμπορικές συναλλαγές μεταξύ των συμβαλλόμενων μερών είναι περιορισμένες αν και, όπως αναφέρθηκε και ανωτέρω, δεν μπορούν να αποκλειστούν (54).
            
         
               (93)
            
            
               Με βάση τα επιχειρήματα που διατυπώθηκαν, προκύπτει ότι η συμμετοχή του κράτους και του δήμου στη χρηματοδότηση του Harpa είναι αναγκαία και αναλογική και ότι δεν προκαλεί αδικαιολόγητη νόθευση του ανταγωνισμού. Επίσης, με τον πλήρη διαχωρισμό των λογαριασμών του εμπορικού και μη εμπορικού σκέλους του Harpa, οι ισλανδικές αρχές κατόρθωσαν να μην προκληθούν αρνητικές δευτερογενείς επιπτώσεις από τις επιχορηγήσεις προς τις πολιτιστικές πτυχές της λειτουργίας του Harpa. Κατά συνέπεια, η χρηματοδότηση του Harpa είναι συμβατή με τους κανόνες της συμφωνίας για τον ΕΟΧ για τις κρατικές ενισχύσεις.
            
         4.   ΣΥΜΠΕΡΑΣΜΑ
   
               (94)
            
            
               Με βάση τα ανωτέρω, η Αρχή διαπιστώνει ότι η χρηματοδότηση του Harpa συνιστά κρατική ενίσχυση που είναι συμβατή με τη λειτουργία της συμφωνίας για τον ΕΟΧ κατά την έννοια του άρθρου 61 παράγραφος 3 στοιχείο γ) της συμφωνίας για τον ΕΟΧ.
            
         
               (95)
            
            
               Υπενθυμίζεται στις ισλανδικές αρχές ότι κάθε σχέδιο για την τροποποίηση της χρηματοδότησης του Harpa το οποίο θα περιλαμβάνει ενδεχόμενη αύξηση των επιχορηγήσεων του κράτους ή του δήμου άνω του 20 % πρέπει να κοινοποιείται στην Αρχή.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η χρηματοδότηση του Μεγάρου Μουσικής και Συνεδριακού Κέντρου είναι συμβατή με τη συμφωνία για τον ΕΟΧ.
   Άρθρο 2
   Η παρούσα απόφαση απευθύνεται στη Δημοκρατία της Ισλανδίας.
   Άρθρο 3
   Το κείμενο της παρούσας απόφασης στην αγγλική γλώσσα είναι το μόνο αυθεντικό.
   
      Βρυξέλλες, 11 Δεκεμβρίου 2013.
      
         
            Για την Εποπτεύουσα Αρχή της ΕΖΕΣ
         
         Oda Helen SLETNES
         
            Πρόεδρος
         
         Sverrir Haukur GUNNLAUGSSON
         
            Μέλος της Εποπτεύουσας Αρχής
         
      
   
   
      (1)  Απόφαση της Εποπτεύουσας Αρχής της ΕΖΕΣ αριθ. 128/13/COL, της 20ής Μαρτίου 2013, για κίνηση της επίσημης διαδικασίας έρευνας όσον αφορά εικαζόμενη χορήγηση κρατικής ενίσχυσης για τη χρηματοδότηση του Μεγάρου Μουσικής και Συνεδριακού Κέντρου Harpa, η οποία δημοσιεύθηκε στην Επίσημη Εφημερίδα της Ευρωπαϊκής Ένωσης, ΕΕ C 229 της 8.8.2013, σ. 18, και στο συμπλήρωμα ΕΟΧ αριθ. 44 της 8.8.2013, σ. 5.
   
      (2)  Για τους σκοπούς της παρούσας απόφασης, ως «Harpa» θα νοείται το ίδιο το κτίριο και οι εγκαταστάσεις του.
   
      (3)  Για αναλυτικότερη περιγραφή της αλληλογραφίας, βλέπε παραγράφους 2-5 της απόφασης αριθ. 128/13/COL της Αρχής.
   
      (4)  Για περισσότερες πληροφορίες σχετικά με την εταιρεία «Austurhöfn-TR ehf.» μπορείτε να επισκεφθείτε τον δικτυακό τόπο: http://www.austurhofn.is/.
   
      (5)  Συμφωνία έργου μεταξύ της «Austurhofn-TR ehf» και της «Eignarhaldsfelagid Portus ehf» που υπογράφηκε στις 9 Μαρτίου 2006.
   
      (6)  Βλέπε επιστολή των ισλανδικών αρχών της 28ης Μαΐου 2013 (αριθ. αναφοράς 673762).
   
      (7)  Η δήλωση του Υπουργείου Πολιτισμού και Παιδείας είναι διαθέσιμη στην ιστοσελίδα: http://www.menntamalaraduneyti.is/frettir/Frettatilkynningar/nr/4833
   
      (8)  Συμφωνία έργου, όπως τροποποιήθηκε και αναδιατυπώθηκε, μεταξύ της «Austurhofn-TR ehf» και της «Eignarhaldsfelagid Portus ehf» που υπογράφηκε στις 19.1.2010.
   
      (9)  Το δελτίο τύπου είναι διαθέσιμο στην ιστοσελίδα: http://europa.eu/rapid/press-release_IP-13-376_en.htm.
   
      (10)  Όπως περιγράφονται από τις ισλανδικές αρχές στην επιστολή της 28ης Μαΐου 2013 (αριθ. αναφοράς 673762) Περισσότερες πληροφορίες σχετικά με τις αίθουσες εκδηλώσεων και τις αίθουσες συνεδριάσεων του Harpa είναι διαθέσιμες στην ιστοσελίδα: http://harpa.is/harpa/salir-og-skipulag.
   
      (11)  Όπως τροποποιήθηκε και αναδιατυπώθηκε το 2010.
   
      (12)  Ενώπιον του πρωτοδικείου του Ρέικιαβικ εκκρεμεί αντιδικία σχετικά με τους φόρους ακίνητης περιουσίας του Harpa και με το κατά πόσον αυτοί βασίστηκαν σε ορθές εκτιμήσεις.
   
      (13)  Βλέπε υπόμνημα που εκδόθηκε από τον διευθυντή του Harpa στις 24 Σεπτεμβρίου 2012 (αριθ. αναφοράς 648320).
   
      (14)  Συμφωνία της 16.4.2013 μεταξύ του ισλανδικού κράτους, του δήμου του Ρέικιαβικ και της εταιρείας «Harpa tónlistar og ráðstefnuhúss ehf.» σχετικά με τη λειτουργία και τις δραστηριότητες του Μεγάρου Μουσικής και Συνεδριακού Κέντρου Harpa.
   
      (15)  Ό.α.
   
      (16)  Βλέπε έκθεση της KPMG με ημερομηνία 7.2.2013 (αριθ. αναφοράς 662444).
   
      (17)  Ομοίως.
   
      (18)  Βλέπε ιδίως το μέρος 3 της απόφασης.
   
      (19)  Βλέπε την απόφαση της Επιτροπής στην υπόθεση SA. 33618 (Σουηδία) Χρηματοδότηση του κλειστού γυμναστηρίου πολλαπλών χρήσεων «arena» της Ουψάλα (EE C 152 της 30.5.2012, σ. 18), σκέψη 19.
   
      (20)  Βλέπε υπόθεση T-90/09 Mojo Concerts BV και Amsterdam Music Dome Exploitatie BV κατά Ευρωπαϊκής Επιτροπής, Διάταξη του Γενικού Δικαστηρίου της 26.1.2012, σκέψη 45, όπως δημοσιεύθηκε στην ΕΕ C 89 της 24.3.2012, σ. 36.
   
      (21)  Βλέπε υποσημείωση 6.
   
      (22)  Το νέο λογισμικό «Microsoft Dynamics Nav» τέθηκε σε εφαρμογή τον Ιανουάριο του 2013. Βλέπε υπόμνημα του οικονομικού διευθυντή του Harpa της 21.5.2013 (αριθ. αναφοράς 673770).
   
      (23)  Οδηγία 2006/111/ΕΚ της Επιτροπής, της 16ης Νοεμβρίου 2006, για τη διαφάνεια των χρηματοοικονομικών σχέσεων μεταξύ των κρατών μελών και των δημοσίων επιχειρήσεων καθώς και για τη χρηματοοικονομική διαφάνεια εντός ορισμένων επιχειρήσεων (EE L 318 της 17.11.2006, σ. 17), η οποία ενσωματώθηκε στο σημείο 1α του παραρτήματος XV της συμφωνίας για τον ΕΟΧ.
   
      (24)  Η Αρχή εκφράζει την πεποίθηση ότι η νέα μεθοδολογία κατανομής εξόδων και εσόδων και το μοντέλο των χωριστών λογαριασμών θα αποτυπωθούν στον ετήσιο λογαριασμό του Harpa για το 2013.
   
      (25)  Όλες οι τιμές εκφράζονται σε χιλιάδες ισλανδικές κορόνες.
   
      (26)  Σύμφωνα με τις ισλανδικές αρχές, το περιθώριο στους συγκρίσιμους κλάδους κυμαίνεται συνήθως σε ποσοστό 20-30 %.
   
      (27)  Κατά πάγια νομολογία, για να χαρακτηριστεί ένα μέτρο ενίσχυση πρέπει να πληρούνται όλες οι προϋποθέσεις της ανωτέρω διάταξης, βλέπε υπόθεση C-142/87, Βέλγιο κατά Επιτροπής («Tubemeuse») [Συλλογή 1990, σ. Ι-959].
   
      (28)  Βλέπε άρθρο 2 της οδηγίας 2006/111/ΕΚ σχετικά με τη διαφάνεια.
   
      (29)  Βλέπε απόφαση της Αρχής αριθ. 55/05/COL τμήμα II.3. σ. 19 η οποία περιλαμβάνει και άλλα έγγραφα αναφοράς, όπως δημοσιεύτηκε στην ΕΕ L 324 της 23.11.2006, σ. 11 και στο συμπλήρωμα ΕΟΧ αριθ. 56 της 23.11.2006, σ. 1.
   
      (30)  Υπόθεση C-41/90 Höfner και Elser κατά Macroton [Συλλογή 1991, σ. I-1979, σκέψεις 21-23] και υπόθεση Ε-5/07 Private Barnehagers Landsforbund κατά Εποπτεύουσας Αρχής της ΕΖΕΣ[Συλλογή των αποφάσεων του Δικαστηρίου της ΕΖΕΣ 2008 σ. 61, σκέψη 78].
   
      (31)  Υπόθεση C-222/04, Ministero dell'Economia e delle Finanze κατά Cassa di Risparmio di Firenze SpA [Συλλογή 2006, σ. I-289, σκέψη 108].
   
      (32)  Βλέπε υποσημείωση 19.
   
      (33)  Υπόθεση C-288/11 P Mitteldeutsche Flughafen, Flughafen Leipzig-Halle κατά Ευρωπαϊκής Επιτροπής της 19.12.2012, σκέψεις 40-43, η οποία δεν έχει ακόμα δημοσιευθεί.
   
      (34)  Βλέπε την απόφαση της Επιτροπής στην υπόθεση SA. 33728 (Δανία) Χρηματοδότηση νέου πολυλειτουργικού χώρου εκδηλώσεων («Multiarena») στην Κοπεγχάγη (EE C 152 της 30.5.2012, σ. 6) παράγραφος 24.
   
      (35)  Βλέπε την απόφαση της Επιτροπής στην υπόθεση N 293/2008 (Ουγγαρία) Καλλιτεχνικές ενισχύσεις για πολυλειτουργικά δημοτικά πολιτιστικά κέντρα, μουσεία, δημόσιες βιβλιοθήκες (ΕΕ C 66 της 20.3.2009, σ. 22) παράγραφος 19.
   
      (36)  Βλέπε την απόφαση της Επιτροπής στην υπόθεση SA. 33728 (Δανία) Χρηματοδότηση νέου πολυλειτουργικού χώρου εκδηλώσεων («Multiarena») στην Κοπεγχάγη (EE C 152 της 30.5.2012, σ. 6) παράγραφος 25.
   
      (37)  Βλέπε την απόφαση της Εποπτεύουσας Αρχής της ΕΖΕΣ αριθ. 343/09/COL σχετικά με τις συναλλαγές επί ακινήτων τις οποίες συνήψε ο δήμος Time για τα ακίνητα υπ' αριθ. 1/152, 1/301, 1/630, 4/165, 2/70, 2/32 (Νορβηγία) (EE L 123 της 12.5.2011, σ. 72, συμπλήρωμα ΕΟΧ αριθ. 27 της 12.5.2011, σ. 1) και την απόφαση της Αρχής αριθ. 91/13/COL, της 27.2.2013, σχετικά με τη χρηματοδότηση των φορέων συλλογής δημοτικών αποβλήτων, παράγραφος 34, η οποία είναι διαθέσιμη στην ιστοσελίδα: http://www.eftasurv.int/media/decisions/91-13-COL.pdf
   
      (38)  Βλέπε υποσημείωση 23.
   
      (39)  Η Αρχή εκφράζει την πεποίθηση ότι τα μέτρα αυτά θα αποτυπωθούν στον ετήσιο λογαριασμό του Harpa για το 2013.
   
      (40)  Υπόθεση C-234/84 Βέλγιο κατά Επιτροπής [Συλλογή 1986, σ. I-2263, σκέψη 14].
   
      (41)  Υπόθεση C-280/00 Altmark Trans GmbH και Regierungspräsidium Magdeburg κατά Nahverkehrsgesellschaft Altmark GmbH [Συλλογή 2003, σ. I-7747].
   
      (42)  Βλέπε σκέψεις 87 έως 93 της προαναφερθείσας απόφασης.
   
      (43)  Βλέπε, π.χ., υπόθεση C-127/73, BRT κατά SABAM [Συλλογή 1974, σ. 313, σκέψεις 19-20].
   
      (44)  Βλέπε τις κατευθυντήριες γραμμές της Αρχής σχετικά με την εφαρμογή των κανόνων για τις κρατικές ενισχύσεις στην αντιστάθμιση για παροχή δημόσιας υπηρεσίας γενικού οικονομικού συμφέροντος (EE L 161 της 13.6.2013, σ. 12 και συμπλήρωμα για τον EOX αριθ. 34 της 13.6.2013, σ. 1) που είναι διαθέσιμες στην ιστοσελίδα: http://www.eftasurv.int/media/state-aid-guidelines/Part-VI---Compensation-granted-for-the-provision-of-services-of-general-economic-interest.pdf.
   
      (45)  Η μετατροπή των δανείων σε μετοχικό κεφάλαιο.
   
      (46)  Υπόθεση E-6/98 Η κυβέρνηση της Νορβηγίας κατά Εποπτεύουσας Αρχής της ΕΖΕΣ [Έκθεση του Δικαστηρίου ΕΖΕΣ 1999, σ. 76, σκέψη 59]· Υπόθεση 730/79, Philip Morris κατά Επιτροπής [Συλλογή 1980, σ. 2 671, σκέψη 11].
   
      (47)  Βλέπε την απόφαση της Επιτροπής στην υπόθεση SA. 33618 (Σουηδία) Χρηματοδότηση του κλειστού γυμναστηρίου πολλαπλών χρήσεων «arena» της Ουψάλα, της 2.5.2013 [εκκρεμεί η δημοσίευσή της], παράγραφος 45.
   
      (48)  Βλέπε υποσημείωση 20.
   
      (49)  Βλέπε για παράδειγμα την παράγραφο 7 (όπου περιλαμβάνονται και άλλα έγγραφα αναφοράς) των κατευθυντήριων γραμμών της Αρχής σχετικά με τις κρατικές ενισχύσεις σε κινηματογραφικά και άλλα οπτικοακουστικά έργα, οι οποίες είναι διαθέσιμες στην ιστοσελίδα της Αρχής: http://www.eftasurv.int/state-aid/legal-framework/state-aid-guidelines/.
   
      (50)  Βλέπε απόφαση της Επιτροπής στην υπόθεση N 122/2010 (Ουγγαρία) Κρατικές ενισχύσεις στο Πολιτιστικό Μέγαρο του Δούναβη (EE C 147 της 18.5.2011, σ. 3) και απόφαση της Επιτροπής στην υπόθεση N 293/2008 (Ουγγαρία) Πολιτιστική ενίσχυση για πολυλειτουργικά δημοτικά πολιτιστικά κέντρα, μουσεία, δημόσιες βιβλιοθήκες (EE C 66 της 20.3.2009, σ. 22).
   
      (51)  Βλέπε απόφαση της Επιτροπής στην υπόθεση SA 33241 (Κύπρος) Κρατική ενίσχυση προς το Μέγαρο Πολιτισμού Κύπρου (EE C 377 της 23.12.2011, σ. 11) παράγραφοι 36-39.
   
      (52)  Βλέπε παράγραφο 64 της απόφασης.
   
      (53)  Το ύψος του αγοραίου μισθώματος και της αμοιβής για τη χρήση κοινών υπηρεσιών καθορίστηκαν με βάση τις τιμές που χρεώνουν ιδιωτικοί φορείς σε ανάλογες περιπτώσεις.
   
      (54)  Βλέπε απόφαση της Επιτροπής στην υπόθεση SA. 33618 (Σουηδία) Χρηματοδότηση του κλειστού γυμναστηρίου πολλαπλών χρήσεων «arena» της Ουψάλα [η δημοσίευσή της εκκρεμεί], παράγραφος 59.